Gutxienez 250 dira Irak iparraldeko atentatuetan hildakoak - Mundua - Berria\nGutxienez 250 dira Irak iparraldeko atentatuetan hildakoak\nOsasun zerbitzuetako buruek 500 ere izan daitezkeela aipatu dute. Zaurituak 300dik gora dira. Lau kamioi bonba zartarazi dituzte suizidek Ninive probintzian. Jazidi talde erlijiosoko kideak izan dira atentatuen jomuga. Irakeko Gobernuaren arabera, Al Kaedak egin ditu. Kulturaz kurduak dira jazidiak, eta gutxiengo hori behar bezala ez zaintzea egotzi dio Kurdistango gobernu autonomoak Bagdadi.\n2007ko abuztuak 15\n2003an AEBek gidatutako okupazioa hasi zenez geroztiko sarraski handiena egin dute gaur Iraken: lau kamioi bonba zartarazi dituzte suizidek iparraldeko Ninive probintzian, eta gutxienez 250 lagun hil dituzte eta 300 bat zauritu. Hori agintariek emandako kopuru ofiziala da, baina Kifa Muhammad Sinjarko ospitaleko zuzendariaren arabera, 500 bat dira hildakoak eta 300dik gora zaurituak. Sinjar hiriko lurretan gertatu dira atentatuak, Siriako mugatik hurbil. Jazidi talde erlijiosoko kideak izan dira erasoen jomuga. Kulturaz kurduak dira jazidiak, eta Kristautasunaren, Islamaren eta horiek baino lehenagoko sinesmen paganoak dituen erlijio bat praktikatzen dute. Gehiengo musulmanak areriotzat hartzen ditu jazidiak, batik bat, joan den apirilean beren komunitateko neska bat mutil musulman batekin harremanetan egoteagatik harrika hil zutenetik. Esan bezala, azkenaldian areagotu egin dira haien kontrako erasoak; Al Kaedak mehatxu zehatza ere egin bide die egunotan: Islamaren etsaitzat jo eta haien kontra egingo duela iragarri bide du. Hain justu, Irakeko Gobernuak Al Kaedari egotzi dizkio erasoak. Jazidiak kurduak dira kulturaz, eta, halaber, jazidien gehiengoa Iraken mendeko kurdistanen bizi da. Hori dela eta, Irakeko Kurdistango gobernu autonomoak Bagdadeko Gobernuari egotzi dio, hein batean, gaurko sarraskiaren errua: jazidiak behar bezala ez babestea leporatu dio, eta eskumen hori emateko galdegin.


Zigiluen posta-balioa: 0,41; 0,29 €\nFlora eta Fauna saileko taloitegien hirugarren igorpena iritsi da. Oraingoan, lirioari eta txorru arruntari eskainia. Seiluek lorea eta txoria erreproduzitzen dituzte, eta 0,41 eta 0,29 euro balio dute, hurrenez hurren.\nLirioa iridazeoen familiako landare belarkara da, eta sustraietan gordekin-organoak dituen landare-sorta batek osatzen du. Hostoak erradikalak, tenteak, ezpata-formakoak, gogorrak eta zorrogileak dira. Zurtoin nagusia adartsua da, bost eta sei zentimetro arteko altuerakoa, eta lore handi, usaintsu eta bisexualak ditu muturrean, sei petalo urdin edo morerekin, eta batzuetan, zuriekin. Infloreszentzia moduan sortzen dira, eta bi edo hiru lore ematen dute zurtoin bakoitzeko. Petaloei dagokienez, batzuk kurbatuak dira, “hegal” izenekoak, eta halako belus batek estaltzen ditu. Beste batzuk, berriz, tenteak dira eta “bandera” izena hartzen dute.\nLiriorik arruntenak kolore urdin edo malba bizikoak izaten dira, eta bizar horia izaten dute erdian. Udaberrian edo uda hasieran loratzen dira. Kapsula-motako fruitua dute, hazi askokoa, eta errizoma herrestaria eta begitsua. Gure herrialdean berez hazitakoak aurki badaitezke ere, antzinatik landatu izan dira, apaingarritzat zein sendagarritzat erabili izan baitira. Landare hau, hortaz, oso preziatua da.\nTxorru arrunta edo Carduelos chloris-a txori kantari paseriformea da. Fringilido honek txolarrearen neurria eta forma du (12 eta 15 cm inguru neurtzen du). Luma berdeak eta orban horixkak ditu arraun-luma nagusietan eta isatsaren oinarrian. Iberiar Penintsula osoan aurki daiteke, baita Europako, Egiptoko eta Israelgo zenbait tokitan ere. Zuhaitz eta zuhamuxketan egin ohi du habia. Fringilido hau lotsatia eta zuhurra da arrotz eta ezezagun zaionarekin. Migratzaile partziala da, eta talde txikietara elkartzen da lekualdatzeetan.\nFlora eta Fauna igorpen honetako seiluak 100 seilu autoitsaskorrez osaturiko tailotegietan aurkezten dira. Seiluak offset bidez eginak dira, eta ale-kopurua mugatua da.


Hiriak - Iritzia - Berria\nSasoian ikaskide nuen Xabier Landabideak argumentuaren berri eman zidanetik sarri etortzen zait burura China Miévillen The City and The City (Hiria eta hiria) eleberria, Euskal Zeraren zerek kafea mikazten didatenean batik bat, hots oso sarri, eta Euskal Zera ulertuta zentzurik zabalenean: diglosia-egoera euskararen kaltetan, gatazka politikoa, eta horiek dakarten guztia.\nBitan erabat banatuta dagoen hiri bat baitu hizpide nobelak, elkarren ondoan baina batak besteari bizkarra zeharo emanda bizi diren hiri bat eta beste hiri bat, non bateko biztanleek ikasia duten bestekoak literalki ez ikusten, eta alderantziz. Jakin badakigunez, distopiek balio dute gaur-gaurko hainbat errealitate jorratzeko, eta zenbaitek iradoki dute liburuaren trama Belfasteko egoerarekin pareka daitekeela.\nEdonola den ere, elkar ez ikusterainoko bereizketak ondo islatzen duen arren zer bortizki erdibi daitekeen herri bat, errealitatean hiri geografiko bakarrean bizi dira nahitasunezko hiri guztiak, hots, eta natorren muinera, bihar Bilbo bakarrean egongo garela euskal herri asko, eta ez denak batera. Zutabe honetan ez dagokit, baina, planteatzen hastea zelan biziko garen elkarren alboan, ahalik eta berdintasunezko baldintza duinenetan, min diferenteek zeharkatu gaituzten heinean; hori egunerokorako lana da, apurka egitekoa, eta hitz egin beharko dugu gauza askori buruz: betebeharrez, maitasunez eta oinazeez.\nUste dut badagokidala, ordea, hiri horiek denak bere baitan hartzen dituen hiri bakarreko agintariei eskatzea egin dezaten dagokiena, erantzukizunez jardun dezaten alegia, hiritar den-denak ordezka ditzaten alegia, mende laurdenetik gora iraun duen espetxe-politika bidegabea zuritzen jarrai ez dezaten, alegia. Mendeku-usain gehiegi dario-eta, estatu bati inondik inora ez dagokion lurrina. Argi dago-eta: giza eskubideez ari gara.


Santa Luzia Abesbatzaren kontzertu bira Ingalaterran\nSanta Luzia Abesbatzak Ingalaterrako kontzertu bira abiatuko du apirilaren 29an. Guztira, zazpi emanaldi eskainiko dituzte bost egunetan. Abesbatzak “VII. Cornwall International Male Voice Choral Festival” jaialdian hartuko du parte, apirilaren 29tik maiatzaren 4 arte lurraldearen hego-ekialdean barrena. Jaialdia ahots grabedun abesbatzen ekimen garrantzitsuenetako bat da mundu mailan, egun horietan zehar nazioarteko 70 abesbatza ezberdin baino ...\nNomeolvides elkarteak 7,2 tona produktu emateagatik eskertu ditu herritarrak\nNomeolvides elkarteak herritarrek eta boluntarioek eskainitako laguntza eskertu du. Izan ere, 7,2 tona produktu bildu dituzte elikagai, garbiketa eta higiene pertsonalerako produktuetan. Era berean, Berriak eta Eroski supermerkatuek egindako ekarpena azpimarratu dute. Nomeolvides elkartea emaitzarekin pozik azaldu da. Datozen hilabeteetan Laudioko bizilagunen artean banatuko dituzte jasotako produktuak.\nBertako produktuen merkatu egutegia\nApirilaren 28an, asteartean, Elikadura Batzordearen Asanblada lokalak Arespalditzako azokan hartuko du parte. Ekimen hau Nerbioi Goiena bailarako azoken egutegi bateratu baten abiapuntua izango da. Elikadura Batzordearen Asanblada 2014an sortu zuten hainbat ekoizle, kontsumitzaile eta Nerbioi Goienako udalek. Besteak beste, elikadura zikloa herrietan ixtearen alde ari da lanean Asanblada. Hori dela-eta, merkatuak bultzatzea beharrezkotzat jo dute, ...\nRakataplako danborrada entseguak Aldai plazan izango dira apirilaren 7, 9, 14, 16 eta 23an, arratsaldeko 19:30ean.\nBeste urte batez COCEMFEk (Ezintasun Fisiko eta Organikoa duten Pertsonen Espainiako Konfederazioa) bi programa antolatu ditu udarako; lehenak turismoa izango du ardatz eta bigarrenak termak. Egitasmoa %33 baino gehiagoko “ezgaitasuna” duten herritarrei zuzendua dago, baina %50etik gora dutenek lehentasuna izango dute. Interesa duten laudioarrek Herritarren Arreta Zerbitzuan izango dute informazio gehiago. Eskaera egiteko epea irteera ...


ERREKALDE AUZOAK UMOREZKO ANTZERKI ERAKUSTALDIAREN VI. EDIZIOA JASOKO DU MARTXOKO OSTIRALETAN, LAU IKUSKIZUN ESZENIKOREKIN ETA FILM LABURREI ESKAINITAKO SAIO BATEKIN – Bilbao Kultura\nHome » Berriak » Bilbao Kultura @eu » ERREKALDE AUZOAK UMOREZKO ANTZERKI ERAKUSTALDIAREN VI. EDIZIOA JASOKO DU MARTXOKO OSTIRALETAN, LAU IKUSKIZUN ESZENIKOREKIN ETA FILM LABURREI ESKAINITAKO SAIO BATEKIN\nBilboko Udalak bultzatutako egitaraua datorren ostiralean abiatuko da, arratsaldeko 19:30ean, Italiako Lucchettino konpainiaren “Lucchettino Classic” ikuskizunarekin.\nBilboko Udalak Errekaldeko Umorezko Antzerki Erakustaldiaren VI. edizioa inauguratuko du ostiral honetan. Erakustaldia martxoko lau ostiraletan (2, 9, 16 eta 23an) egingo da Errekaldeko udaltegian. Erakustaldiak ikus-entzule helduei eskainitako umorezko lau proposamen eszeniko jasotzen ditu, arratsaldeko 19:30ean, sarrera librearekin, sartzeko gonbidapena ikuskizuna hasi baino ordubete lehenagotik hartu behar den arren udaltegian bertan, pertsona bakoitzeko bi, gehienez ere.\nGainera, aurreko edizioetan bezala, programazio eszenikoak ZinebiKlub saio bat ere jasoko du, Zinebiren – Bilboko Dokumentalen eta Film Laburren Nazioarteko Jaialdiaren, azken edizioan parte hartu zuten umorezko film laburren aukeraketarekin, datorren martxoaren 15ean. Aukeratutako film laburren artean Aitor Oñederra eta Iban del Campo euskal zinegileen bi film labur daude.\nAntzerki programazioa martxoaren 2an irekiko da, Italiako Lucchettino bikote komikoaren “Lucchettino Classic” ikuskizunarekin. Luca & Tino, euren irribarrearekin eta txisteekin inozentziara itzularazteko gai diren garairik gabeko bi komiko surrealista, pailazo eta mago dira. “Lucchettino Classic” ikuskizunean zentzurik gabeko malabaristak dira, absurdoaren birtuosoak eta, aldi berean, euren gag-en ondoriozko ume krudelak. “Commedia dell’arte” izenekoaren tradizio komiko handitik bizirik dirauten azkenekoetakoak dira, berritasun ukituarekin. 2016an Mandrake d’or saria irabazi zuten, magiaren Oscar saria.\nMartxoaren 9rako aurreikusita dagoen bigarren antzerki saioa, “AC-NUN, un ciprés en el desierto” lana eskainiko duen Zurrunka Teatro euskal konpainiaren eskutik etorriko da. Ikuskizun horretan, existitzen ez diren itoginez betetako leku hotz eta ilunean bi pertsonaia xume elkartuko dira. Denok, inoiz, igaro garen leku komuna da, pentsamenduek pisua galtzen duten, gure oinak hegaz egiten ikasteko prestatzen diren eta bizitza ukigarria hareazko bilakatzen den elkarketa eta gogoeta gunea da. Bizitza beste aldetik ikusteko aukera bikaina, barrea bizitzeko aitzakiarik hoberena dela ahaztu barik.\nHurrengo hitzorduan, martxoaren 16an, Ramón Agirre & Inazio Tolosa helduko dira Errekaldeko agertokira, euskaraz eskainiko duten “Putinen guardasola” ikuskizunarekin. Umorez betetako antzezlana arduratuta dagoen Lehendakariarekin abiatzen da. “Euskaldun guztiak elkartuko gaituen ereserkia behar dugu”, dio. Baina, nork idatziko du? Bilera luzearen ondoren adostasuna lortu dute. Ray eta Nik izango dira Euskal Ereserkiaren egileak. Erronka handia bi artistentzat. Talentu eta esperientzia handia duten arren, metodo bat asmatu behar izan dute erronkari aurre egin ahal izateko. Metodo Mistoa. Orain, herririk herri joango dira, herritar guztiek ereserkia ikasi eta barnera dezaten.\nUmorezko Antzerki Erakustaldia martxoaren 23an amaituko da, Cía Lolita Corina konpainia katalanarekin. Antzerki komikoaren eta clownaren artean lan egiteko moduarekin jarraituz, “Las gallegas” antzezlanean, konpainiak oso modu dibertigarrian barneratzen gaitu paranormalaren eta metafisikoaren munduan. Lula sorgina, bisionarioen artean bisionarioa, izango da Dora, deskontsolatuen artean deskontsolatua den alarguna, mundu sobrenaturalean sartuko duena, baina ezer ez da dirudiena… Ikuskizunak Ikus-entzuleen Saria lortu zuen Puebla de la Calzadako (Badajoz) Nazio mailako XXVIII. Antzerki Jaialdian eta Ikus-entzuleen Ikuskizun Hoberenaren Saria Gaztela eta Leongo XI. Antzerki Azokan.\nProgramazioak ZinebiKlub saio bat ere jasoko du, Zinebiren – Bilboko Dokumentalen eta Film Laburren Nazioarteko Jaialdiaren azken edizioan parte hartu zuten umorezko film laburren aukeraketarekin. Emanaldia Errekaldeko Udaltegian izango da, martxoaren 15ean.\nInformazio gehiago www.kulturabarrutik.eus webgunean\nAC-NUN, un ciprés en un desierto\nZINEBIKLUB – Umorezko film laburren erakusketa\n– Moloko DARIA VLASOVA Errusia-Lithuania (15’00”)\n– Manivald CHINTIS LUNDGREN Estonia – Kroazia – Kanada (13’00”)\n– Min Börda NIKI LINDROTH VON BAHR Suedia (14’00”)\n– Tigger! IBÁN DEL CAMPO Euskadi (10’00”)\n– All I Need Is You AITOR OÑEDERRA Euskadi (05’00”)\n– Celebración PAU CRUANYES GARRELL, GERARD VIDAL BARRENA Espainia (10’00”)\nRAMÓN AGIRRE & INAZIO TOLOSA\nErrekaldeko Udaltegian. 19:30ean.\nMartxoaren 2, 9 eta 23an sarrera librea, ikuskizuna hasi baino ordubete lehenagotik udaltegian bertan hartu behar den gonbidapenarekin, pertsona bakoitzeko bi, gehienez ere. Gainerako saioetarako sarrera librea izango da leku guztiak bete arte.\n← BIDEBARRIETA KULTURGUNEAK LITERATURA FRANTSESARI BURUZKO TOPAKETEI EKINGO DIE BERRIRO, “AMORES” LIBURUA AURKEZTUKO DUEN LEONOR DE RECONDO IDAZLEAREKIN\nBILBOKO UDALAK, TULAR ELKARTEAREKIN LANKIDETZAN, IKUS-ENTZUNEZKO BALIABIDEEI ETA TXALAPARTARI BURUZKO IKASTAROEN BESTE EDIZIO BAT ESKAINIKO DU APIRILETIK AURRERA →


Arte, artisautza eta sorkuntza ikastaroak eskainiko dituzte Kultur Leioan - Leioa - Hiruka.eus\nArte, artisautza eta sorkuntza ikastaroak eskainiko dituzte Kultur Leioan\nErredakzioa 2021-08-23 10:42\nIkastaroak astelehenetik barikura egingo dituzte, goizeko eta arratsaldeko ordutegian. © LEIOAKO UDALA\nHurrengo ikasturtean Kultur Leioan emango dituzten hainbat ikastarotan izena-emateko epea zabalduko dute abuztuaren 30etik aurrera. Besteak beste, zur-lanketa, zeramika, altzarien zaharberritzea eta jantzigintza ikasteko aukera eskainiko dute.\nDatorren ikasturtean, 2021-2022an, Kultur Leioan artea, artisautza eta sorkuntzagaz lotuta dauden hainbat ikastaro eskainiko dituztela iragarri dute. Aurre-matrikula egiteko epea abuztuaren 30etik, astelehenetik, irailaren 10era egongo da zabalik, Kultur Leioan edo Gaztelubideko udal-bulegoan.\nAntolatzaileek zehaztu dutenez, tailerren edukiera mugatua izango da; 8 eta 12 pertsona bitartekoa, hain zuzen ere. Horietan izena ematen dutenen kopurua altuagoa izanez gero, irailaren 14an zozketa bidez esleituko dira plazak. Bestalde, irailaren 20an, aurretik izena eman ez duten leioaztarrek eta beste udalerrietako pertsonek apuntatzeko aukera izango dute.\nBestalde, ikastaroen ordainketa osoa banku-ordainketaren bidez egingo da; beraz, plaza lortzen dutenek kontu-zenbakia eman beharko dute, eta ikastaroa hasi eta hilabetera baja eman gura dutenei ez zaie matrikula-dirua itzuliko. Horretaz gain, justifikatu gabeko hutsegiteek eta gutxieneko eskola-kopuru batera ez joateak plaza galtzea eragingo duela ere jakinarazi dute.


Zer nahi dogu? - Deia\nramon basaldua 10.03.2020 | 02:17\nDenboraldiko asterik garrantzitsuenari ekin eutson Athleticek matxoaren 1ean. Vila-real, Granada eta Valladoliden aurkako partiduak zituan aurretik Gaizka Garitanoren taldeak. Ganera, ligako azken hamar jardunaldietan irabazi barik egoan eta talde zuri-gorriaren inguruko giroa ez zan bape gozoa, garratza baino. Aste erabakigarri hori igaro da eta Athleticek irabazi egin ditu ligako partidu biak eta kopako finala jokatzeko sailkatu da, asko sufriduta izan bada be. Halanda be, aste horretarako jarritako helburu guztiak bete izana antza ez da nahikoa zale askoren nahiak beteteko eta Gaizka Garitanok kritika zorrotzak jaso ditu, Granadako partiduan erakutsitako jokoagaitik batez be. Egia esateko, ez dot ulertzen entrenatzailearen aurkako kritika etenbakoa. Ez dot bidezko ikusten. Athleticen jokoa hobea izan daiteke, bai, baina balorau egin behar dogu taldeak lortu dauena, goizerik gauera entrenatzaileari azala kentzen ibili beharrean. Hori ez da gure estiloa. Pentsa lei zenbat eta kritika zorrotzagoak bota orduan eta gehiago dakizula futbolaz.\nVila-realen aurkako partiduarekin hasi eban Athleticek denboraldiko aste garrantzitsuena. Zuri-gorriek aurreko hamar jardunaldietako bolada txarrari amaiera emotea lortu eben, aurkaria menderatu eta gol aukera ugari sortuta. Orduan be, Garitanok kritikak entzun behar izan zituan jokalari titularrak zelairatu ebazalako, lau egun beranduago jokatu behar eben kopako finalaurrekoetako partidua kontuan izan barik. Ligan irabazi izanak emondako indarragaz ekin eutson taldeak Granadaren aurkako partiduari. Lehen zati txukunaren ostean, hondoa jo eban taldeak bigarrenean. Kopako finaletik kanpo geratzeko zorian egoanean, zuri-gorriek ez eben amore emon eta irauli egin eben kanporaketea. Minutu askotan ezinean ibili arren, Athletic finalean sartu zan eta bihotza zabaldu euskun zale guztioi. Eta hiru egun beranduago, finalerako sailkatu izana ospatzeko asti barik, Valladoliden jokatu eban, titular ia guztiak zelaian zirala. Zuri-gorriek sekulako eraginkortasuna erakutsi eben aurkariaren ate aurrean eta aurkaria, ostera, txarto ibili zan Unai Simonen ate aurrean. Hamar jardunaldiko bolada txarreko zenbait partidutan Valladoliden baino hobeto jokatu eban taldeak baina ez eban garaipenik eskuratu. Futbola horrelakoa da. Datu esanguratsu bat: Real Madridek eta Sevillak bakarrik irabazi dabe denboraldi honetan Pucelan eta 0-1eko emaitzeagaz. Beraz, edozeinek ez dau irabazten Valladoliden zelaian.\nGarbi dago Garitanok sarritan lehentasuna emoten deutsola defentsako lanari erasokoaren kaltetan. Edozelan be, ligan Unai Lopez hamasei bider izan da titular, Vesga zazpi bider eta San Jose hiru bider. Leitekeena da bost atzelariko defentsea gehiegitan zelairatu izana. Cordobari San Mamesen txistu egin eutsoenek, titular izan behar dala dinoe orain. Egia da, Athletic honek partidu negargarri batzuk egin dituela aurten. Bai, baina ez dau inoiz erridikulorik egin eta Getafek eta Atletico de Madridek bakarrik irabazi deutsoe gol biko aldeagaz. Era berean, partidu bikainak be ikusi doguz, San Mamesen batez be. Kontuak kontu, ondo aztertu behar dogu zer daukan Garitanok esku artean eta zer egin leiken daukanagaz, taldearekiko exijentziak gehiegi puztu aurretik. Esan beharra neukan.


Markinako frontea. Markinako eta Xemeingo egoera politikoa eta soziala Bigarren Errepublikan eta Gerra Zibilean (1931-1939)\n1936ko irailetik 1937ko apirilera, guda lerroa geldirik egon zen Markina-Xemeingo lurretan, eta herritarrek eraso bortitz ugari jasan behar izan zituzten. Gainera, behin erreketeak herrian sartu eta gero, errepresio ba-satia hasi zuten abertzaleen eta ezkertiarren aurka. Zaharrenen artean, Gerra Zibileko oroitzapenak oso in-dartsuak dira. Hala ere, agintari frankisten alderako beldurrak, galtzaile izatearen lotsak, momentu mingarri guztiak bizkor ahanzteko gogoak, edota seme-alabei galtzaile sentimendua ekidin nahiak belaunaldien arte-ko transmisioa oztopatu zuten. Bestalde, irabazleek ez zuten nahi memoria historikoa askorik jorratzea, lot-satzeko moduko ekintzen erantzule zirelako. Ondorioz, gerra ostean jaiotako gutxik izan dute gertatu zena-ren ideia argi bat.\nGizarte batzuetan, gerren oroitza oso ondo gorde da. Euskal Herrian, Gerra Zibila oro har lantzen duten la-nak egin dira, baina, nire ustez, herriz herri gertatu zena ez da behar bezala ikertu, eta belaunaldi berriok gutxi jaso dugu gure hurbilekoei gertatukoari buruz. Liburu honek hutsune hau betetzen lagundu nahiko luke.\nGerrak sortutako samina berreraikitzeak eta kontatzeak ez du biktimen sufrikarioa arintzen, baina bizi izan zutena ulertzen laguntzen digu besteoi, elkartasun sareak sendotzen ditu belaunaldien artean, eta etorkizune-an saihestu behar den bidea erakusten; herritar jakintsuagoak, irizpide sendoagokoak eta, ondorioz, askeago-ak ere sortzen ditu.\nSoziologian doktorea da 1995. urtetik. 1990-1993 urte bitartean ikertzaileak trebatzeko Eusko Jaurlaritzako Hezkuntza, Unibertsitate eta Ikerketa saileko beka izan zuen. Tesia egiterakoan, ikertzaile izan zen Galeseko Bangor Unibertsitatean (1992), Texas-eko A&M Unibertsitatean (1993) eta Nevada-Renoko Unibertsitatean (1994).\n1998. urtean irakasle gonbidatua izan zen Idaho-ko Unibertsitatean.\nEuskal kulturari buruz, euskaldunon balioei, euskarari eta, oro har, hizkuntzei buruzko zenbait ikerketa, arti-kulu eta liburu argitaratu ditu. 2006. urtetik, Gerra Zibilari loturiko hainbat artikulu ere argitaratu ditu.\n2000. urteko Euskaltzaindiaren Mikel Zarate saiakera saria irabazi zuen Euskal Herria globalizazioaren au-rrean liburuarekin. 2009an Arabako Foru Aldundiak ematen duen Becerro de Bengoa saria irabazi zuen Maiatzeko artoaren ardura eta bost seme-alaba dauzkana ez dago musika bila liburuagatik.\n1993. urtetik, Euskal Herriko Unibertsitateko irakaslea da Gizarte eta Komunikazio Zientzien Fakultatean. 2005etik 2009ra, Eusko Jaurlaritzako Unibertsitate Zuzendaria izan zen.


Triptico de la guerra eu - arteederrenmuseoa - web.araba.eus\nTriptico de la guerra eu - arteederrenmuseoa\nGuggenheim Bilbao museoak "Bilbo eta pintura" izango du erakusgai. XIX. mende amaieraren eta XX. mende hasieraren artean hirian lan egin zuten egileen lanak bildu dira oraingo honetarako, zeinek Europan garatzen ari ziren lengoaia plastiko berriak sartu baitzituzten beren pinturan.\nFrantziako inpresionismoaren eta abangoardien modernitatea haren historiaren margolan panoramiko handien bidez erakusten da, eta hauexek irudikatzen dituzte: eguneroko bizitza, festa, kirola eta lana; bai eta gerraren irudi urratzailea ere.\nHorixe da Aurelio Artetak (1879-1940) landu zuen gaia, "Gerrako triptikoa" izenez ezagutzen dena, zeina gaur egun garaiko euskal artearen margolanik ikonikoenetako bat baita. Artista bat da, balio plastiko tradizionalak ahaztu gabe bere lanean hizkuntza sinbolista eta kubistaren elementu berriak txertatzen dituena, eta lan hori adibide adierazgarrienetako bat da.\nHiru narrazio eszenek osatzen dute, eta gerra zibilaren ondorioak eta herritarrengan duen eragina erakusten ditu. Konposizio nabartu eta erraldoia da, eta mihise hauek osatzen dute: Frontea, Exodoa eta Erretaguardia. Eusko Jaurlaritzak egileari 1937an agindu zion, Gernikako bonbardaketaren ondoren, eta Arteta dagoeneko Biarritzen erbestean zegoela.\nGaur egun, Juan Celaya Letamendi Fundazioarena da, eta fundazio horrek Arabako Arte Ederren Museoari 2018an egin zion obra gordailu garrantzitsuaren zati da.\n2021/01/29 – 2021/08/29


Ez da poemarik, ez ipuinik, ez nobelarik, baina orotarik badu Joseba Sarrionandiaren (Iurreta, Bizkaia, 1959) lan berriak. Guziarekin ere, eta egileak genero haietarik guzietarik edan baldin badu ere, batik bat pentsamendu eta gogoeta baliatu ditu zazpi ehun hosto badituen saiakera gaitzean. Galto bat bada ageri liburuaren izenean, Moroak gara laino artean?, eta arrapostua ziurra ez deino, irakurtzaileak du gibel-solasa izkiribaturen…\n"Mohamed El-Raisuni bandoleroa izan zen, Jebalako jauntxoa, arabiarra. Oswald Spenglerrek idatzi zuen boterearen bidez bila daitekeela harrapakina, edota harrapakinaren bidez boterea. Mohamed El-Raisuni patxa izendatu behar izan zuten enpresaburu greziar-amerikarra bahitu zuenean. Bandolero erromantikoen jenerokoa izan zen, baina hori erresistentzia modu bat ere bazen Maroko kolonialean".Pamiela\nSei-zazpi urte dituzu eginak liburu honen egiten, baina duela hiru urte ere bazenuen testu bat, izenburu berean, liburu hau egina zitekeena. Nola agitu da oraiko lan honen –hots, bigarren liburuaren–, prozesua?\nLehenengo bertsio hartan historia ahaztu hori ikertzen zen, gramatika haren erreferentziarekin, Leopoldo O’Donnellen tropek Tetuan konkistatu zutenetik 1859ko kanpainan Maroko independentea egin eta Ifniko gerlara arte. Ehun urteko kolonialismoa. Baina, “gramatika” esaten duzu eta ematen du badakizula zertaz ari zaren, edo “fraide”, edo “enpresario” esaten duzunean, edo “nazio”, edo “ejertzito”. Baina, nire ustez, misterio handiak dira. Teologia harrigarria bada, are arraroagoa da zelan moldatu den herri osoen bizimodua erlijio baten arabera. Beste misterio handi bat da boterea, nola erabakitzen duen pertsona batek besteak baino gehiago dela, eta besteen nagusi izan daitekeela. Arraroa da, zeren bestea zapaltzea deserosoa izan behar da, ezta? Hori, pertsonen artean ez ezik, nazio-estatuen artean gertatzen bada, kaltea handiagoa da. Beste misterio handi bat dirua da, teologiarako bezainbesteko sineskortasuna behar da ekonomia finantzarioan sinesteko. Hala ere, diru irabaziei begira antolatzen da jendearen bizimodua. Lokarri ezagun eta aldi berean ezezagun horietan harrapaturik bizi gara, armiarma sarean bezala. Gizakiaren askatasuna oso baldintzaturik dago. Botereari eta giza askatasun debekatuari buruzko erreflexioa da liburua hasieratik amaierara lotzen duen haria.\nOhituak gintuzun ipuin, poema eta gisakoetara, baina ez tamainako saiakera baten irakurtzera. Zerk eragin du zure baitako idazlearen mudatzea? Segurki, irakurtzaileak ez du honelako lanik zuregandik espero…\nBeste liburu batzuetan ere saiatu naiz botere sistemen kritika egiten, baina aspektu partzialak aipatuz, modu intuitiboagoan. Oraingoan, nagusi den pentsamendu bakar horrekin, horretara modu zabalago batean bueltatzeko beharra sentitu dut. Goikoen eta behekoen arteko betiko aldea harrigarria da gaur egun, telebistatik demokraziaz eta zorionaz mintzo zaizkigun artean. Gaur eguneko egitura ekonomiko eta militarrak, politikoak eta kulturalak ez dira txarrak feudalismokoekin erkatzeko. Esaten zaigu sistema hau ezinbestekoa dela, baina ezinbestekotasun hori totalitarismo seinale larria da. Poemak eta literatura berez oso manipulagarriak dira, intraszendenteak izateaz gainera. Idazleak ere bere papera betetzen du espektakuluan. Gure sistema politiko, ekonomiko, kulturala, dena erabakita dagoela ematen du, bakoitzak bere papera bete besterik ez dagoela. Historia errepasatu eta gure antzerki hori zertan den analizatzen ahalegindu naiz.\nLiburua Pedro Hilarionen lanaren berri kondatzeko zelakoan ginen, hots, amazig hizkuntzen gainean eginiko gramatika hartzaz. Baina aunitzez harago ere badoa... Zer lan egin zuten Pedro Hilarionek eta Lertxundik, eta zenbat hizkuntza mintzatzen dituzte Marokon?\nArabiera arrunta hitz egiten dute gehienek. Eta hiru hizkuntza berbere egiten dira: tarifit Arrif aldean, tamazight Atlas aldean, eta taxelhit hegoaldean. Ez arabiera arrunta ez amazigera, ez dira ofizialak eta ez dira idazten. Lertxundik arabiera arruntaren gramatika, hiztegia eta abar egin zuen. Pedro Hilarion hizkuntza berbereei buruz lan berbera egiten ahalegindu zen. Marokon hizkuntza ofizialak minoritarioak dira, arabiera klasikoa eta frantsesa. Diglosia gogor horretan, gertatzen da askok esaldia arabiera arruntean hastea eta frantsesez amaitzea. ’arantzia deitzen diote hori egiteari. Euskaraz ere ohikoa da, ezta? Esaldiak euskaraz hasi eta erdaraz segitzea…\nBereberren hizkuntza ote duzu estakuru, eskuararen egoeraren aztertzeko? Gibel kapituluetan garbiki ageri da hori… Zein duzu liburuaren xedea?\nKosmobisio partzial eta okerrak ditugu denok, ezta? Zalantza hori agertzen da, azaltzen diren pertsonaiei begira. Jendea botereen artean bizi da, haietara moldaturik edo erresistentzia eginez, gezurrak esanez, disimulatuz. Euskaldunek arbola mailatuaren elezahar kontsolatzailea izan dute, euskaldunek ez zutela beste herririk menderatzen, legenda erromantiko eta demokrata-kristaua. Hori gezurra da eta, kasu batzuetan, fabularen tankerakoak dira biografiak. Kandido Sasetak esate baterako, euskaldun independentista, Arrifeko gerla osoa egin behar izan zuen ejertzito espainolean moroen kontra. Gero, Euzko Gudarosteko komandantea zela, Asturias defendatzen hil zen.\nHizkuntzaz eta estatuaz mintzo zara. Ba ote hizkuntzarik botere politikorik ukan ez duenik? Nahi bezainbat eta gehiago izkiribatu duzu liburuan gai horretaz…\nHizkuntza botere politikorik gabe izan daiteke, jakina. Baina boterea zer den argitu behar da. Bestearen askatasun aukera murrizteko ahalmentzat definitzen du boterea Niklas Luhmannek. Botere politikoa gauza guzietara sartzen da eta hizkuntza erlazioetara ere bai.\nAlta, hizkuntza guziek badituzte beren eskubideak, baina, irautekotan, botere politikoaren beharra omen…\nEz dakit horrela plantea daitekeen. Hizkuntzek ez dute eskubiderik, ez bada agintzen duena etortzen lege batzuk erredaktatzera horretarako, euskarak eskubide batzuk ditu Ondarroan, eta zeharo desberdin batzuk Barkoxen, edo Tafallan. Dena dela, eskubideon subjektua pertsona da. Eta jendeak berez beharrak izaten ditu, ez eskubide batzuk, baizik betebehar batzuk. Eta eginbehar horien artekoa legeak aldatzea da, hau da, estatuak emandako eskubideen esparrua zabaltzea. Adibidez, autodeterminazio eskubidea, argi dago ez diola eskubide hori beste inork emango, nork bere burua autodeterminatu behar izaten dela.\nEl-Raisuni eta Abdelkrim ere azaltzen dira zure liburuan. Zer paper egiteko bazuten Marokoko gerlan?\nMohamed El-Raisuni bandoleroa izan zen, Jebalako jauntxoa, arabiarra. Oswald Spenglerrek idatzi zuen boterearen bidez bila daitekeela harrapakina, edota harrapakinaren bidez boterea. Mohamed El-Raisuni patxa izendatu behar izan zuten enpresaburu greziar-amerikarra bahitu zuenean. Bandolero erromantikoen jenerokoa izan zen, baina hori erresistentzia modu bat ere bazen Maroko kolonialean. Mohamed ben Abdelkrimen kasua oso bestelakoa da, amaziga zen, espainolen enplegatua baina Arrifen nazio-estatu moderno bat fundatzeko ideia izan zuen. Itzelezko botere erlijioso, militar eta ekonomikoen azpian zegoenez gero, haren jokabidea kontraesankorra izan zen. Pedro Hilarionen gramatika agertu zenean, amazigera irakasten hasi zen, Melillan, militar espainolei. Sei urte geroagoa Annualgo erasoa antolatu zuen, hamar milatik gora militar espainol hil ondoren, errepublika independente bat sortzeko Arrifen.\nEspainol direnen aldetik, diozu Afrikako gerlak guztiz baldintzatu zuela geroko Espainiako Gerla Zibila.\nGerla Zibila Afrikako Ejertzito irabazle eta harropuztu hark probokatu zuen. Gerla zibila deitzen zaio… Klaro izan zela gerla zibila, gerla guziak dira zibilak, giza jendeak batak bestea hiltzen duelako! Behin gerla hasi eta, jendea multzo bitan banatu behar. Baina Arrifeko Gerla kolonialismo espainolak eragin zuen. Hori oso ondo aztertu du Sebastian Balfourrek…\nMenderatuak, gaseztatuak eta errepresio bortitza jasan ondotik, beraz, marokoarrek zein gisaz zuten esku hartu Espainiako gerla “zibil” deitu horretan?\nManuel Aznarrek bere historian dakarrenez, 75.000 marokoarrek parte hartu zuten. David Seddon antropologoak Ulad Setut kabilakoak ikertu ondoren esan zuenez, mendeku kontzientziarekin ibili ziren Espainian barrena. Moro gaiztoen estereotipoa indartu zen, baina hor badago tranpa, estereotipo tranposo bat. Durango italiarrek bonbardatu zutela, Gernika alemaniarrek bonbardatu zutela, bortxaketak eta zakuratzeak moroen gauza zirela. Baina gerlako benetako eragileak beste batzuk ziren. Eragile haien ondokoek agintzen dute gaur egun ere Espainian. Arrifen bota ziren gasetako batzuk La Marañosa fabrikan egin ziren, esate baterako, eta arma fabrika hori martxan da oraindik. La Marañosan egiten diren armak non eta Afganistanen erabiltzen dira, edo Saharan, edonon.\nMagrebtar herrialdeak independentzia erdietsi zutenez gero, zein izan da amazig horien egoera? Zer berri ekarri dute Frantziarako eta Espainiarako etorkinek?\nMaroko estatu neokoloniala da, sultana “errege” deitzen da orain, eta hor dago Amerikako Estatu Batuen sostenguarekin, Frantzia eta Espainiaren laguntzarekin. Amazigei dagokienez, deskolonizazioarekin, bertako egitura tradizionalak hondaturik zeudenez gero, 60ko hamarkadatik aurrera behialako metropolietarako emigrazioa ohikoa bihurtu zen. Nik ez dakit zer berri ekartzen duen immigranteak, baina ia beti da “bestea”. Immigrantea arrotza da, eta agintzen ez duena, eta situazio irregularrean dagoena. Euskaldunek immigranteekin zerikusia dugula iruditzen zait, apur bat arrotzak garelako geure herrian, ez dugu agintzen eta, herri gisa, situazio nahiko irregularrean gaude. Euskaldunek erlazio eta zerikusi gehiago dugu immigrante amazig edo senegaldarrekin Espainiako bankariekin edo guardia zibilarekin baino. Besteetakoak gara, euskaldun garen aldetik behintzat.\nBotere harremanez, Alter eta Ego aipatzen dituzu…\nLuhmannek psikologiatik soziologiarako eramandako kontzeptua da, komunikazio sistema eta boterearen egitura azaltzeko: Alter, agintzen duena da, nagusi dena, eta Ego obeditu beharrean dagoena, menpekoa. Immigranteek eta euskaldunek suertea konpartitzen dugula argi ikusten da, esate baterako, epaitegietan. Esan, “euskaldun bat zegoen epaitegian” edo “immigrante bat zegoen epaitegian”, inork ez du pentsatuko juez zegoela. Moroak bezala. Baliteke epailea izatea euskalduna, Mohamed El-Mizian Galiziako kapitan jenerala izan zen frankismoaren denboran, baina, berez jende markatuaz espero dena kondenaren ertzean egotea da.\nEuskara batua ere Alter bihur daitekeela aipatzen duzu lerro artean...\nIdeia da, boterea edozein mailatan gertatzen dela. Ez da urruneko gauza zertan izan behar. Entzuten da batzuetan badugula hizkuntza normalizatu bat, badugula literatura normalizatu bat, homologagarria dela auzokoekin. Zalantzan ipini nahi dudana normalizazioaren ideia da. Bizi garen mundua normala dela pentsatzen dute batzuek. Esklabismoa, feudalismoa, absolutismoa, inperialismoa gainditu eta orain bai giro onean gaudela. Baina orduan ere gizarte normalean bizi zirela pentsatzen zuten, eta ez zegoela besterik, gainera. Gu bizi garen mundua oso arraroa da, ondo begiratzen badiozu. Amerikanoak ez dakit zer herri bonbardatzen eta, aldi berean, jendea telebistatik egon daiteke lasai espektakuluari begira. Oso arraroa da, zer zientzia-fikzio handiagoa bizi garen mundua baino!\nSarrionandia da Pedro Hilarion, Garaikoa (Bizkaia). Sarrionandia zaitugu zuhaur ere, Iurretako (Bizkaia) Goiuri eta Garaizar etxaldeetan dituzu familia erroak. Bada ahaidetasunik zuon bion artean?\nEz dakit ahaidetasunik dagoen. Ez dut hori ikertu. Sasoiko seme-alabak izaten gara, askatasun errainu batekin. Pedro Hilarion horrek amazigerazko gramatika egin zuen orain ehun urte baino gehiago, eta saiakerako abiapuntuetako bat da pertsonaia hori. Beste askoren aztarnak jarraitzen dira, Jose Lertxundirenak esate baterako, Marokoko arabiera arrunta ikasteko eskuliburu ezagunen autorea. Mohamed Ben Abdelkrim da liburuko beste pertsonaia nagusi bat, Miguel de Unamuno ere behin eta berriz agertzen da, baita Rudyard Kipling, Voltaire, Axular, Iztueta, Conrad eta beste asko ere. Saiakerak beste abiapuntu bat ere badu, galtzaileekiko mespretxuaren konstatazioa. Historian zehar, eta hori are nabarmenagoa da gaur egun, irabazleak eta boteretsuak miresten dira. Menperatuekiko ezinikusia ohikoa da. Zapalduaren egoera beraren izaera edo portaeragatik justifikatzen da. Sentimendu okerra iruditzen zait.


author_facet:"Euskadi. Hezkuntza, Unibertsitate eta Ikerketa Saila" author_facet:"Urresti, Igor" topic_facet:"Muntaia- eta mantentze-lan elektriko/elektronikoak (Modulua)" topic_facet:"Mekatronika Industriala (Heziketa Zikloa). Goi maila"\nEgilea: Euskadi. Hezkuntza, Unibertsitate eta Ikerketa Saila Egilea: Urresti, Igor Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Mekatronika Industriala (Heziketa Zikloa). Goi maila\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Compacmel materiala Miguel Angel Blanco kiroldegian | Landa Ebanistería\nMiguel Angel Blanco udal kiroldegia. Ermua\nBarne-diseinua: Jabeek Landa Ebanistería aroztegiari enkargatua\nLekua: Miguel Angel Blanco udal kiroldegia. Ermua Bizkaia\nErabilitako materialak: compacmel materiala\nEbanisteria eta interiorismo proiektuaren xehetasunak\nErmuko Miguel Ángel Blanco kiroldegiko lana compacmel izeneko material berri batez egin genuen, bi tonutan; laranja eta grisa. Juntura guztiak ingletean egin genituen, materialaren ertzek duten kolore beltza ikus ez zedin.\nOso produktu gogorra da, gimnasioetako dutxetako dentsitate handiko material estratifikatua ordezteko diseinatua, hezetasuna jasaten duelako, baina, batez ere, fatxadetarako oso egokia da. Compacmel materialak ez du hezetasuna eta ura hain ondo jasaten baina oso gogorra da eta, beraz, barrualdeetan erabilera handia izateko baldintza guztiak betetzen ditu.\nKiroldegietan pertsonen joan-etorri etengabeak egoten dira. Barrualdean (ez da ikusten argazkian) tiraderadun mahaiak eta beharrezko elementu guztiak daude, baita argiteria eta kiroldegiko aparailu guztiak kontrolatzeko teklatu bat ere.\nAurrealdean, hondo laranjarekin konbinatutako pieza gris bat ikus daiteke. UKE Ermua eta kiroldegiaren logotipoa ikus daitezke han. Zenbakizko kontroleko makina erabili dugu letra barneratuak egiteko eta hondoko kolore laranja agerian uzteko.\nMostradorearen atzean, bi zutabe daude; ezkerrekoa benetakoa da eta eskuinekoa imitazio bat da, mostradorean erabiltzeko gauzetarako biltegi batera daraman ate txiki batekin. Horren helburua izan zen ikusizko simetria bilatzea aurreko aldetik begiratuta.


Olatu morearen zipriztinak, txoko guztietara - Urumea - Kronika.eus\nOlatu morearen zipriztinak, txoko guztietara\nEgun bakar bat baino gehiago da Martxoaren 8a; emakumeenganako zapalkuntzaren kontra eta berdintasunaren alde urte osoan lan egin behar dela gogorarazten du. Bada, zeregina.\nPasa da Martxoaren 8a, Emakume Langilearen Nazioarteko Eguna. Baina genero berdintasuna lortzeko zereginik ez da falta. Hala erakutsi dute jendetza bildu duten Hernaniko manifestazioak edota Astigarragako diana indartsuak. Berdin, Ereñotzun izan diren hitzaldi eta kontzertuetan parte hartu duten herritarrek, edota Aranon afaritan eta emanaldian, eta Goizuetan emanaldi, lilatoi eta bazkaritan elkartu diren herritarrek.\nOraindik egiteko lan asko dago, ordea, eta horren adierazgarri, hainbat ekitaldi hilabete osoan zehar luzatuko dira.\nPelikula feminista gaur, Astigarragan\nHasteko, Harituzek antolatuta, Talentos ocultos film feminista ikusi ahal izango da gaur, 17:00etan Astigarragako kultur etxean, eta solasaldia izango da gero.\nBestalde, HAPOrako hirigintza genero ikuspegitik diseinatzeko bilera irekiak egingo dira emakumeekin, bihar, hilaren 18an eta 25ean, 17:30etan kultur etxean.\nEmanaldiei dagokienez, hilaren 15ean Irradaka dantzatuko dute emakumeek Foru plazan 13:00ean; Mari eta gaileta fabrika antezlana izango da publiko guztientzat egun berean 17:00etan, kultur etxean, eta Alu Ulu, sexualitateari buruzko monologoa hilaren 26an, 18:00etan.\nEmakumeon Plazarako horma irudia osatzeko argazki tailerretarako, berriz, dozenaka emakumek eman dute izena.\nAzkenik, Udalak gogorarazi du hileko larunbatero Puntu Morea jarriko dela Joseba Barandiaran plazan, 19:00etatik 20:00etara, indarkeria sexistari buruzko informazioa zabaldu eta babesa emateko.\nPelikulak aukeran, Hernanin\nZine Foruma izango da Hernanin Berdintasun Kontseiluak eta Udalak antolatuta egingo den hurrengo ekitaldia. Hilaren 13an izango da, Biterin, 19:00etan: Una mujer en llamas ikusi ahal izango da.\nEra berean, hilaren 27an Zinegoak, Gaylesbotrans 17. Naziorteko Zinema eta Arte Eszenikoen Jaialdiko film laburrak ikusi ahal izango dira Biterin, baita ere, 19:00etan.\nErakusketa parte-hartzailean, emakumea ardatz\nUrumea bailararen Nafarroako aldean ere, emakumeari protagonismoa emango zaio oraindik ere hilabetea bukatu arte, behinik behin; irekita jarraitzen baitu Zer da zuretzat emakumea? erakusketa parte-hartzailerako proposamenak bidaltzeko epeak. Leitzaldeko eta Goizuetako mugimendu feministak antolatu du, eta helburua da galdera horri erantzutea, edozein motako lanak sortuz: bertsoak, ilustrazioak, poesiak, argazkiak, collageak...\nProposamenak martxoaren 16ra arte egin daitezke Goizueako estankoan edo kafetegian, edo sastrakak@gmail.com helbidean\nErakusketa, Goizuetan, hilaren 23tik 29ra jarriko da, labaderoan. Leitzan, gero, Atekabeltzen, apirilaren 5era arte.\nBailarako emakume guztiak zoriondu nahi izan dituzte Epeleko Poxpolinek, bertsotan.\nEmakume Langileen Nazioarteko Eguna ospatu dute Epeleko Poxpolinek ere, eta bertsotan egin zieten gonbidapena gainontzekoei, egunarekin bat egin eta ospakizunekin gozatzeko:\niritxi da antza\nhauek a ze martxa.\nxaltxa eta txantxa\nnahiz eta gero etxeratu\nEgun ederra pasa\nez egin zalantza.\nHernaniko boleibol taldeak emakume kirolari guztiak izan ditu gogoan, Martxoaren 8an.\nBaloi eta pelota, alderik ez dago berdintasunetik begiratuta\nAsko izan dira Martxoaren 8a, Emakume Langileen Nazioarteko Egunaren harira aldarrikapenak egin eta ospakizun egunarekin bat egiteko deia zabaldu duten talde eta eragileak, Urumea bailaran. Kirolariek ere aprobetxatu dute, alor guztietan indar egiteko beharra dagoela gogorarazteko eta emakumeak zoriontzeko. Halaxe egin zuten Mundarroko hainbat kirol taldek, eta baita Hernaniko boleibol taldeak ere.\nTailerren ondoren, elkarretaratzea egin zuten institutuan, ikasleek.\nHezkuntza giltzarri, berdintasunak\n«Genero zapalkuntzari aurre egiteko mekanismoak sortzeko hautuari eutsi, eta, beste behin, ikasleria langileak konpromezuz erantzun dio betebehar honi», azaldu du Hernaniko Ikasle Abertzaleakek. Berdintasunaren alde, tailerrak eta elkarretaratzea egin zituzten institutuan.\nAmeli eta Xirrikitu jostunek eman zuten emanaldia.\nBerdintasunaren alde, egunero\nEgun bat lehenago, larunbatean hasi ziren Aranon, Emakume Langilearen Nazioarteko Eguna ospatzen, berdintasunaren aldeko borroka eguneroko lana baita. Ameli eta Xirrikitu jostunek Denborak ahaztutakoak ipuin musikatua kontatu zuten, iluntzean, eta ondoren, mahaiaren bueltan afaritarako elkartu ziren herriko emakumeak, egun haundirako indarrak biltzeko. Ameli eta Xirrikitu Goizuetan ere izan ziren larunbatean; kasu horretan, Munduko emakumeak izan zen kontatu zuten ipuina, ordukoan ere musikak lagunduta.\nFrontoia lepo bete zen, Amak taldearen emanaldirako.\nAste osoa, berdintasunaren alde\nAste osoko egitaraua hasteko, Katiluzar guraso elkarteak antolatuta, seme-alaben sexu heziketaren inguruko hitzaldia izan zen, eta brotxe moreak egin zituzten umeekin. Olak auzo elkarteak, berriz, Amak taldea ekarri zuen igandean.Kistiñe Solano ereñotzuarra, Alaitz Telletxea, Maixa Lizarribar eta Ixiar Oreja kideekin aritu zen, txoko askotako pandero ikasleek lagunduta.\nOxeguardan bazkaldu zuten, giro eta umore ederrean, emakumeek.\nZapiak gora, Emakumeen Eguna morez janzteko\nGoizetik hasi zuten Emakume Langilearen Nazioarteko Eguna, Goizuetan. Zer eta, korrika, gainera. Lilatoia, oraingoan, mistoa, egin zuten herrian barrena, eta indarrak berreskuratzeko bazkaritarako elkartu ziren, emakumeak bakarrik, Oxeguardan. Giro eta umore ederrean bildu zituzten indarrak, eta arratsaldea borobiltzeko trikitixaren erritmora ibili ziren kalejiran, Plazatik abiatuta, herrian barrena.\nAdin guztietako goizuetarrek egin zuten bat aldarrikapenekin.\nKorrika, berdintasunaren bidean\nHerriko zubi nagusia morez jantzi zuten igandean goizuetarrek. Lilatoiarekin hasi zuten eguna, eta korrika saioan hartu zuten parte adin guztietako herritarrek, zapi eta bandera moreak airera zabalduta, genero berdintasunaren aldeko bidean pausoak emanez.\nErritmo bizi esnarazi zuten herria, emakumeek.\nBurrunba zaratatsua ere, morea\nEmakumeen Eguna diana zaratatsuarekin hasi zuten Astigarragan. Joseba Barandiaran plazatik abiatuta, herrian buelta egin zuten, jendea esnarazi eta aldarrikapenekin bat egitera animatzeko. Eguerdiko tailer eta manifestu irakurraldiaren ondoren, Donostian egin zuten bat.\nAdin eta jatorri desberdinetako emakumeek egin zuten bat bazkarian.\nMatxismoaren azken orduak, Henanin\nOrdularia martxan jarri zuten Martxoaren 8an, Hernanin. Matxismoaren azken minutuak zenbatu zituzten Tilosetako agerraldian, eguerdiko manifestazio jendetsua bukatu berritan. Adin, jatorri eta maila sozial guztietako emakumeak ordezkatu zituzten, eta denen eskubideen aldeko aldarria egin zuten, matxismoaren azken minutuak zenbatzen zituen ordularia puskatzen zutela. Bazkaria egin zuten gero, Atsegindegin. Bestalde, agerraldian gogoan izan zituzten Osiñagan ezbeharra izandakoak, eta senide eta lagunak.\nBerdintasuna Arano Astigarraga Ereñotzu Goizueta Hernani\nMartxoak 8, «borroka eguna»\nKronika - Erredakzioa mar 09 Hernani\nMartxoak 8ko diana zaratatsua\nKronika - Erredakzioa mar 09 Astigarraga\nKronika - Erredakzioa mar 08


Gatibu jaiotako bi katamotzak hil egin dira, eta amak baztertu egin ditu. | Consumer\nGatibu jaiotako bi katamotzak hil egin dira, eta amak baztertu egin ditu.\nEzin izan dituzte jaso zituzten baldintza txarrak gainditu\n“Adelfa”-ren seme-alabetako batek ere, katamotz emeak, aurreko astean El Acebuchen (Doñana) hiru kume erditu zituenak, ezin izan du aurrera egin.\nHorietako bat “Adelfa” berak kanibalizatu zuen jaio eta berehala; beste biak, berriz, hil egin dira, abandonatu ondoren, gatibu zegoen kumatze-zentroko teknikariek jaso zituzten baldintza txarrak gainditu ezin zituztelako.\nLehena jaio eta 36 ordura hil zen, eta bigarrena, berriz, 70:00etan, eta bi kasuetan arrazoi bera dagoela susmatzen da. Hilotzei egingo zaizkien nekropsiek hilketaren arrazoia argituko dute.\nErditzea ostegunean izan zen, normaltasunez, eta emeak sena erakutsi zuen alderdi askotan, nahiz eta beste batzuetan eskasa izan zen, bi txakurkume behar bezala artatu gabe, eta hirugarrena kanibalizatu zuen, ezin izan baitzen egiaztatu bizirik jaio zen ala ez.\nEl Acebucheko teknikariek uste dute amak ulertu ahal izan zuela txakurkumeak ez zirela aurrera aterako eta horregatik uko egin ziola haiek zaintzeari.\ngatibutasun kumeak lince-eu


Figaro - Wikipedia, entziklopedia askea.\nFigaro, fikziozko pertsonaia bat da, Pierre-Augustin de Beaumarchais antzerkilariaren komedia trilogia baten protagonista: Sevillako Bizargina, Figaroren Ezkontzak eta Ama Erruduna. Lehenengo biak, opera bihurtuak izan ziren, XXI. mendean oraindik antzezten direnak, lehena Rossinik idatzia, eta, bigarrena, Mozartek. Sevillako Bizargina, opera antzokietako ohiko egitarauan agertzen ez diren beste bi opera gehiagoren jatorria izan zen.\nLehen lanean, Rossinik opera bihurtu zuena, Figaro, Sevillako bizargin bat da, lanari izena ematen diona. Almaviva konteari laguntzen dio Rosina konkistatzen. Bigarrenean, Mozartek opera bihurtu zuena, Rosina eta kontea jada ezkonduta daude, Figaro da kontearen balidoa, eta hau, bere aldetik ezkontzeko prestatzen ari da. Lana, idatzia izan zen garairako iraultzailea zen, gatazkak, nagusiki, zerbitzarien ikuspuntutik ikusten baitira, hauek, aristokraziaren gatazken ikusle soilak izan ordez.\nFigaro, mendebaldeko kulturako bizarginik ospetsuena dela argudia daiteke, bere izena, batzuetan, bizarginaren sinonimo bezala ere erabiltzen delarik. Gainera, pertsona abil, ondo informatua eta zorrotz baten irudi bezala, Le Figaro egunkari frantziarraren izenaren eta Mariano Jose de Larrak erabilitako ezizenaren jatorrian dago.\nMultimedia: Figaro (character)


Saharar herriaren aldeko elkarretaratzea egin da Arizmendiarrieta plazan | Mondraberri Arrasateko Ataria\nHasiera Albisteak Saharar herriaren aldeko elkarretaratzea egin da Arizmendiarrieta plazan\nSaharaldebak eta Ezker Anitza-IUk deituta, saharar herriaren aldeko elkarretaratzea egin dute gaur eguerdian Arizmendiarrieta plazan, bizi duten une honetan babesa emateko. Parte hartu duten saharar herriko kideek herritar talde handi baten babesa izan dute, eta baita hainbat alderdi politikotako ordezkariena ere.\nOstegunean armada marokoarra Saharako lurralde askatuetara sartu zen, bertan saharar manifestari batzuk kanpatuta baitzeuden saharar herriaren erreferenduma lortzeko presio egiteko. Erasoaldi honek hautsi egiten du 1991n sinatutako su-etena. Agiri horretan jasotzen denez, Marokoko armadak eta Saharako armadak beren posizioei eutsi behar diete.\nMarokok bost kilometro baino ez ditu Afrikako gainerako herrialdeekin komunikatzeko, eta bost kilometro horiek Fronte Polisarioaren kontrolpean daude. 2002an akordio bat egin zuten Saharako gobernuak eta Mauritaniako gobernuak korridore bat irekitzeko, lurralde okupatuetako sahararren eta kanpalekuen arteko komunikazioa errazteko. Marokok azken urteetan egoera hori baliatu du Afrikarekin merkataritzan aritzeko.\nMarokok su-etena hautsi zuenez, saharar herriak borroka armatuarekin hastea erabaki du. Atzo, Saharako armadak Marokok bi lurraldeen arteko mugan dituen 6 postu militar eraso zituen.


Celia Cruz - Wikipedia, entziklopedia askea.\nCelia Cruz (Habana, 1925eko urriaren 21a - New Jersey, 2003ko uztailaren 16a) kantari kubatarra izan zen.\nÚrsula Hilaria Celia Cruz\nHabana, 1925eko urriaren 21a\nFort Lee (New Jersey), 2003ko uztailaren 16a (77 urte)\nGrammy Award for Best Tropical Latin Album (1990)\nGrammy Award for Best Salsa/Merengue Album (2004) : Regalo del Alma (en)\nLatin Grammy Award for Best Salsa Album : Celia Cruz and Friends: A Night of Salsa (en)\nGrammy Award for Best Salsa Album (2003) : La Negra Tiene Tumbao (en)\nLatin Grammy Award for Best Salsa Album (2002) : La Negra Tiene Tumbao (en)\nLatin Grammy Award for Best Salsa Album (2004) : Regalo del Alma (en)\nSeeco Records (en)\nSalsa musikaren ordezkari nagusietakoa izan zen 1950eko hamarkadaz geroztik. Habanako klub eta kabaretetan abestu zuen bere karreraren hasieran. 1950ean Sonora Matancera taldean hasi zen, eta La Reina Rumba jarri zioten goitizena. 1959an, Fidel Castrok agintea bereganatu zuenean, Mexikora alde egin zuen, eta Estatu Batuetara 1961ean. Han hasi zen Tito Puente, Willie Colon eta beste zenbait musikarirekin lanean. Gerora mundu osoan ibili da The Fania All Stars taldearekin. Ehun diskotik gora grabatu zituen, horietarik erdiak salsa musikakoak. Bemba colorá du abesti ezagunen eta bere estiloaren adierazgarrienetakoa.\nBuruko minbiziak gaixorik hil zen 87 urterekin.\nWikimedia Commonsen badira fitxategi gehiago, gai hau dutenak: Celia Cruz\nAzken aldaketa 5 apirila 2019(e)an, 10:27(e)tan\nOrriaren azken aldaketa: 5 apirila 2019, 10:27.


Euskal Dantzarien Biltzarra : Arrantzaleen usadioak gogoan edukiko dituzte lekeitiarrek\nEgilea: Eider Mugartegi\nKomunikabidea: Lea Artibai eta Mutrikuko HITZA\nLotura: Lea Artibai eta Mutrikuko HITZA\nSan Pedro jaiak ospatuko dituzte Lekeition barikutik astelehenera bitartean. Erraldoi bikote berriak alaituko du herria.\nEkintzaz betetako asteburua daukate aurretik Lekeition. Lau egunetako egitaraua prest dago San Pedro jaiak goi-goitik ospatzeko. Betiko modura, arrantzale munduko tradizioak jarraituko dituzte sanpedroetan lekeitiarrek –Dei eittekuak, San Pedroren omenezko prozesioa, Kilin Kalakoa eta Kaxarranka–, eta gainerako usadio eta ekimen berriekin emango diete sanpedroei dagozkien ukitu berezia.\nBariku [ekainak 28] arratsaldean hasiko da giroa berotzen. Lekeitioko buruhandi eta erraldoiak kalerik kale ibiliko dira Itxaropena txistulari elkartekoekin lagunduta festa giroa zabaltzen. Aurten, gainera, buruhandi eta erraldoien familia handituko da. Don Terentzio eta Doña Tomasa herriko erraldoiek lagun berriak edukiko dituzte, betiko erraldoiei bikote berri bat gehituko zaie. Gaur eta San Pedro Txiki egunean irtengo dira denak.\nArgazkietan. Usadio zaharrez gain, zapatuan [ekainak 29], Lekliktxo Lekeitioko Argazkilaritza Elkarteak antolatuta,III. Argazki Rallya egingo da. Izena egunean bertan eman beharko da Kofradia aurrean, 09:00etatik 11:00etara, eta 17:00ak arte edukiko dute parte hartzailek argazkiak entregatzeko aukera. Jakinarazi dutenez, 16 urtetik gorakoek parte hartu ahalko dute mugikorragaz zein kamaragaz argazkiak aterata. Lehiaketan hiru gai jorratuko dira, eta hiru bilduma onenak eta argazki onena sarituko dituzte. Izena emateko orduan 6 euro ordaindu beharko dira.\nAurreko urteetako irabazleen lanak ezagutzeko aukera ere egongo da jaiek iraun bitartean Otoio, Mantxua eta Goitiko tabernetan; bakoitzean hiruna argazki jarriko dituzte.\nZapatuan jokatuko da, bai eta ere, Akarregi Pilota Taldeak antolatutako Lekeitioko XIV. Buruz buruko Eskupilota Txapelketaren finala Santi Brouard frontoian. Alebin mailan, Izei Urkidi-Aitor Akarregi eta Iker Eiguren-Ibai Azpizu bikote lekeitiarrak neurtuko dira; infantil mailan, Markel Aranberri lekeitiarra eta Mikel Egurrola etxebarritarra eta Ekain Idigoras eta Eritz Arrillaga Etxebarriko bikotea aurkituko dira aurrez aurre, eta kadete mailako finala Igotz Aranguena eta Martxel Urkidi bikote lekeitiarraren eta Markel Egurrola eta Jokin Alvarez Etxebarriko bikotearen artean erabakiko da.\n20:00etan hasiko dira danbor hotsak entzuten herrian. Eguenean [ekainak 27] eduki zuten azken entsegua Zaletxuak taldeak antolatutako danborrada herrikoian parte hartuko duten guztiek, eta ikastola aurretik hasiko dute kalejira, Aittitta Makurra txarangaren laguntzagaz.\nMusikagaz amaituko da San Pedro Eguna. Lehenengoz, kamioi erraldoi bat jarriko dute portuan, Marina tabernaren aurrean San Pedro kofradiara begira, eta agertoki horretara igoko dira Endara Deejays-eko Djak herritarrak eta jaietara hurreratutako guztiak dantzan jartzeko.\nTxiki eta Baltz. Traineru estropadak, musika eta 37. Irrintzi Txapelketa ekarriko ditu San Pedro Txikik [ekainak 30]. Urtero modura, gainera, Eguzkilore abesbatzak, Marina aurrean, udaletxeko eskaileratan eta Baserri tabernan abestuko du kantua herriko gune ezberdinetara eramanez. San Pedro Baltzak [uztailak 1], ostera, meza eta lore eskaintza izango ditu astelehenean, bere irudiaren aurrean, Tortola kalean.


Indartu 2022 programa : Inbertsio produktiboa egiten duten enpresentzako laguntza-programa, lehiakortasuna eta garapen ekonomikoa hobetzea dakarrena, ezkerralde zabaldua eta langabezia-tasa euskal autonomia erkidegoko urteko batez bestekoaren % 10etik gorakoa duten beste udalerri batzuk bultzatzeko. - Eusko Jaurlaritza\nItzuli beharrik gabeko laguntzak dira enpresentzat (handiak eta ETEak), Ezkerralde Zabalduan eta Euskal Autonomia Erkidegoko urteko batez bestekoaren % 10etik gorako langabezia-tasa duten udalerrietan aktiboetan inbertsioak egiteagatik.\nENPRESA: Kontuan hartu beharreko inbertsioak eta enplegu-sorrera erakunde juridiko bakar batek egin beharko ditu, baldin eta hainbat produkzio-zentro badituzte, arau honetako irizpideak betetzen dituzten eta inbertsioaren eta enplegu-sorreraren xede diren produkzio-zentroan edo produkzio-zentroetan soilik.\nDiru-laguntzek gehieneko muga izango dute; izan ere, ezin izango dira 3.000.000,00 eurotik gorakoak izan enpresako edo empresa-taldeko.\nAgindu honetan jasotako diru-laguntzak eskuratu ahal izango dituzte enpresa handiek eta enpresa txiki eta ertainek (ETE), baldin eta aurrekoei erantsitako erauzketa, transformazio, ekoizpen eta zerbitzu tekniko aurreratuetako industria-enpresa izatearen ezaugarria betetzen badute, bai eta zerbitzu logistikoetako enpresek ere, garraioa alde batera utzita, baldin eta laguntzaren xede diren inbertsioak Euskal Autonomia Erkidegoaren Ezkerralde Zabalduaren eremuan badaude, 2021eko apirilaren 29ko Komisioaren erabakian identifikatutakoak Estatu Laguntzaren S.A. (100859 zenbakia) (2021/N), Espainiako 2022-2027 eperako Eskualdeentzako Diru-Laguntzen Mapa onartzen duena.\nEuskal Autonomia Erkidegoko urteko batez bestekoaren %10etik gorako langabezia-tasa duten udalerrietan, 5.2 artikuluan zehaztutakoetan, enpresa txiki eta ertainek (ETEek) egiten dituzten inbertsioak baino ez dira diruz lagunduko.\nEuskal Autonomia Erkidegoko Ezkerralde zabaldua osatzen duten udalerriak, honako hauek alegia:\nEzkerralde Zabaldua (Bizkaia), honako udalerri hauek osatua: Abanto y Ciérvana – Abanto Zierbena, Alonsotegi, Artzentales, Balmaseda, Erandio, Galdames, Güeñes, Karrantza Harana/Valle de Carranza, Muskiz, Ortuella, Portugalete, Santurtzi, Sestao, Sopuerta, Trucios–Turtzioz, Valle de Trápaga- Trapagaran, Zierbena.\nGainerako udalerriak, eremu kaltetutzat hartzen ez direnak, Euskal Autonomia Erkidegoko urteko batez bestekoaren % 10etik gorako langabezia-tasa dutenak, EUSTATek web-orrian ezarri eta eskuragarri duen azken kalkuluaren arabera:\nEta hurrengoak direnak:\na) Araba: Agurain, Amurrio, Artziniega, Asparrena, Labastida/Bastida, Lanciego/Lantziego, Oyón/Oion, Valdegobia/Gaubea, Yécora/Iekora eta Zambrana.\nb) Bizkaia: Arakaldo, Barakaldo, Basauri, Bermeo, Bilbao, Busturia, Elantxobe, Ermua, Ibarrangelu, Iurreta, Lanestosa, Plentzia, Sukarrieta, Urduña/Orduña, Zalla eta Zaratamo.\nc) Gipuzkoa: Eibar, Irun eta Soraluze.\nDeialdiaren araudia BOPV Nº 02856/2022\nEskaerak aurkezteko epea deialdirako ebazpen hau Euskal Herriko Agintaritzaren Aldizkarian argitaratu eta hurrengo egunean hasiko da eta 2022ko irailaren 15ean amaituko da.\nLaguntzak emateko deialdi honetan inplikatutako eskabideak, errekerimenduak, jakinarazpenak eta gainerako kudeaketak, Ezkerralde Zabaldua eta Euskal Autonomia Erkidegoko urteko batez bestekoaren %10etik gorako langabezia-tasa duten beste udalerri batzuk bultzatzeko enplegua sortzeko inbertsio produktiboa egiten duten enpresei laguntzak emateko Indartu programa arautzen duen Aginduan aurreikusitakoak, Bitarteko Elektronikoen bidez egingo dira, urriaren 1eko Administrazio Prozedura Erkidearen 39/2015 Legearen 14.2 artikuluan xedatutakoaren arabera.\n1.- Enpresa eskatzaileek, eskabidearekin batera, enpresaren informazio orokorra eskaini beharko dute eta, bertan, honako agiri hauek gehitu beharko dituzte:\na) Egin beharreko inbertsioei buruzko memoria zehatza. Memoria horretan, honako hauek jasoko dira: industria-plana, enpresaren plan ekonomiko-finantzarioa, horrekin lotutako lan-plana eta horiek egiteko epeak.\nb) Eratze-eskritura (enpresa eratu berria denean bakarrik), identifikazio fiskaleko txartela, eta pertsona eskatzailearen ahalordea, agiri horiek Ekonomiaren Garapen, Jasangarritasun eta Ingurumen Sailaren esku badaude eta enpresan aldaketarik izan ez bada salbu.\nc) Urteko kontuak eta dokumentazio osagarriaren kopiak, Merkataritza Erregistroan azken bi ekitaldietan aurkeztuak; halakorik aurkeztu ezean, Sozietateen gaineko Zergaren azken bi aitorpenak edo, hala badagokio, Pertsona Fisikoen Errentaren gaineko Zergaren azken bi aitorpenak. Enpresa beste enpresa batzuekin elkartuta edo haiekin lotuta badago, dokumentazio horrek horrela eratutako enpresa-taldeari buruzkoa ere izan beharko du.\nd) Enpresaren edo enpresa-taldearen plantillaren bilakaeraren memoria xehatua, urteka, azken hiru ekitaldi ekonomikoei dagokiena, sexuaren arabera bereizita, eta Gizarte Segurantzaren Diruzaintza Orokorrak emandako dokumentuak: "Txostena: alta-egoeran dauden langileen batez besteko plantilla", urteko deialdia argitaratu aurreko 12 eta 36 hilabeteei dagokiena. Enpresa beste enpresa batzuekin elkartuta edo lotuta badago, dokumentazio hori horrela eratutako enpresa-taldeari buruzkoa ere izan beharko da.\ne) Erakundearen erantzunkizunpeko adierazpena. Adierazpen hori indarrean den administrazio nahiz zigor-araudiaren menpe geratuko da, datu faltsuak eman ote diren egiaztatzeko honako alderdi hauei dagokienez:\nEnpresa eskatzaileak laguntza-deialdi honen artikuluetan eskatzen diren baldintza guztiak betetzen dituela.\nInbertsio berberetarako beste erakunde publiko edo pribatu batzuetatik eskatu eta/edo jaso dituen laguntzak aitortu dituela.\nEskabidea egiteko unean, enpresa eskatzaileak ez duela diru-laguntza edo laguntza publikoak eskuratzea eragozten dion zehapen administratiborik edo penalik, eta ez duela horretarako ezgaitzen duen legezko debekurik.\nEnpresa eskatzailea ez dagoela sartuta Euskal Autonomia Erkidegoko Administrazio Orokorrak eta haren erakunde autonomoek emandako izaera bereko laguntzen edo diru-laguntzen esparruan hasitako itzultze edo zehapen-prozedura batean, oraindik izapidetzen ari badira.\nDagozkion neurri zuzentzaileak gauzatu dituela, ingurumen-kalteak eta eragindako kalteak konpondu eta ordaintzekoak, eta, hala badagokio, zehapena ordaindu duela, Euskadiko Ingurumen Administrazioari buruzko abenduaren 9ko 10/2021 Legean eta Ekonomia Zirkularrerako Hondakinei eta Lurzoru Kutsatuei buruzko apirilaren 8ko 7/2022 Legean aurreikusitako arau-hauste larri eta oso larriengatik zehatua izan bada.\nEgunean dituela diru-laguntzak itzultzeko betebeharrak.\nEz dagoela berreskuratzeko agindu baten menpe, laguntza bat legez kanpokoa eta barne-merkatuarekin bateraezina dela deklaratzen duen Batzordearen aldez aurreko erabaki baten ondorioz, eta ez dela krisian dagoen enpresa bat, krisian dauden enpresa ez-finantzarioak salbatzeko eta berregituratzeko estatu-laguntzei buruzko Erkidegoko Zuzentarauen arabera (EBAO 2014/C 249/01).\nOgasunarekin eta Gizarte Segurantzarekin egoera erregularizatuta duela.\nDiru-laguntzei buruzko Lege Orokorraren 13. artikuluan eskatutako baldintzak betetzen dituela.\n2.- Eskabideak ez badira osorik betetzen, edo haiekin batera ez bada adierazitako dokumentazioa aurkezten, erakunde eskatzaileari hamar egun balioduneko epea emango zaio (bitarteko elektronikoen bidez eskatuko zaio) hutsegitea bitarteko berak erabiliz konpontzeko edo behar diren dokumentuak aurkezteko. Horrez gain, adieraziko zaio hori egin ezean eskabidean atzera egin duela ulertuko dela, Administrazio Publikoen Administrazio Prozedura Erkidearen Legean aurreikusten den moduan.\n3.- Nolanahi ere, laguntza hauen organo kudeatzaileak beste edozein agiri edo informazio eskatu ahal izango die erakunde eskatzaileei, beharrezkotzat jotzen badu haiek aurkeztutako eskabidea behar bezala ulertu, ebaluatu eta tramitatu ahal izateko. Agindu honetan berariaz aurreikusi ez diren gaietan, Administrazio Publikoen Administrazio Prozedura Erkidearen urriaren 1eko 39/2015 Legean xedatutakoa aplikatuko da.


Lanak hasi dituzte Senpereko aintzirako hesian | Euskal Herria | KAZETA\n2020 AZA. 05 - 15:05h\nLanak hasi dituzte Senpereko aintzirako hesian\nBereziki diruzatzeari loturiko oztopoak gainditurik, azkenean ekin diote Senpereko aintzirako hesiko lanei. Helburua uholde arriskua saihestu eta lekuaren turismo izaera atxikitzea da. Lanak apirilaren 30erako bukatu beharko lituzkete.\nSenpereko aintzirako lanak hasiak dira jadaneko. © Bob Edme\nHondeatzaile makinen soinuak ez dute etenik Senpereko aintziran, hesia arraberritzeko lanak hasiak baitira. Herriko Etxeak sei hilabete ditu bukatzeko. Dominique Idiart auzapezak eta Patrick Elizalde zerbitzu teknikoetako zuzendariak azaroaren 4an eman dituzte azalpenak.\nArazo nagusia da uholdeak ekiditeko ebakuatzailea ez dela gauza aski ur bideratzeko. Elizaldek berri eman zuenez, egun segundoko zazpi metro kubiko ateratzea lortzen dute. “Lanen ondotik, 93 metro kubiko atera ahalko ditugu”, adierazi du.\nHerriko etxea obra hauek egitera beharturik da aintziraren hesiak ez dezan milurteko uholde garaian presiorik jasan. Egun, lan hauekin euri ura bideratzera jarriak dira denbora honetan ebakuatzaileak betoiez berrestalia izan dadin.\nUraren maila murriztu\nZuzendariak azpimarratu duenez, herriko etxeak lurraldeetako zuzendaritza departamentalaren kontsigna guziak errespetatzen ditu, bereziki ingurumenari loturik. Berez, aingirak iragateko pasabidea utzi dute igotzeko parada ukan dezaten. “Huste bitartean, uraren kalitatea egiaztatuko dugu. Kalitatezko hiru araztegirekin lekutik ur kutsaturik ez ateratzea egiaztatuko da”, azaldu du.\nLan hauek egin bitartean, aintzirako uraren maila murriztuko dute. “230 mila metro kubikotik, 50 mila metro kubikora apalduko dugu maila”, erran du bere aldetik Dominique Idiart auzapezak. Patrick Elizalde gaineratu duenez, babeste arrantza bat egina izan da arrainak putzu ttipietan harrapatuak izan ez daitezen.\nJustuki, lanak egin izan ez balira, uraren mailaren apaltze hori zen frantziar Estatuak proposatzen zuen aterabidea. Idiarten arabera, posibilitate horrek aintzirak turismorako duen bokazioa desagerrarazi izanen luke. Honek ondorioak izanen lituzke, ez soilik Senpereko herriarentzat, Urdazuriko ibar osoarentzat baizik. “Hau lurraldeko interes orokorreko lekua da”, erantsi du.\n2,8 milioi euroko kostua\nHaatik, obrak diruztatuak izateko borroka luzea eraman behar izan dute. Auzapezak oroitarazi duenez, Senpereko aintzirako Alain Cami hesian hainbat kontrol egin izan dira. 1964an sortuz geroztik, uholde arriskuek buruhauste ainitz eragin dituzte. 2016ko ikerketa batek egin beharreko lanak definitu zituen, eta orduan hartu zen erabakia. Aldiz, diruztatzea falta zen.\nEkainaren 28ko herriko bozen ondotik, Dominique Idiart auzapez hautatu berriak albiste bat errezibitu zuen: Estatuak 2021eko apirila aitzin egitera behartuko du. Diruztatzerik ez bazen ere, mahai inguruan eztabaidatzeari ekin zioten eta azken buruan instituzio guziek esku hartzea erabaki dute.\nHesiko lanek 2,8 milioi euroko balioa izanen dute. Auzapezak dionez, frantziar Estatuak lanen %37 ordainduko du, Akitania Berria Eskualdeak %10, Pirinio Atlantikoetako departamenduak beste %10, Euskal Elkargoak % 19 eta Senpereko Herriko Etxeak %24.


Covid-19: Modernaren lehendabiziko txertoak iritsi dira EAE eta Nafarroara\nGuztira 1.400 dosi jaso ditu Euskal Autonomia Erkidegoak asteazken honetan, eta 500 dosi heldu dira Nafarroara.\nModernaren txertoa Osakidetzako langileei jarriko diete\nEuskal Autonomia Erkidegoak asteazken honetan jaso ditu Moderna konpainiak covid-19ari aurre egiteko garatu duen txertoaren lehen 1.400 dosiak. Gurutzetako Ospitalean gorde dituzte. Guztira, 24.900 dosi iritsiko dira datozen asteetan EAEra.\nGotzone Sagardui Osasun sailburuak Legebiltzarrean egindako agerraldian eman du txertoaren ezaugarrien berri. 65 urtetik beherako pertsonentzat eraginkorragoa denez, Osakidetzako langileei jartzeko erabiliko dute Ameriketako Estatu Batuetan egindako txertoa.\nPfizer konpainiaren txertoarekin alderatuta, Modernarena gordetzeko ez dira tenperatura hain baxuak behar, baina garraiatzeko orduan kontu handiagoarekin ibili behar da. Hortaz, txertoak Osakidetzaren zentroetan gordetzea erabaki dute, garraioa saihesteko eta kontserbazio arazorik ez egoteko.\nPfizerren txertoarekin gertatzen den moduan, bi dosi eman behar dira immunitatea lortzeko, baina lehendabiziko dosia eman eta 28 egunera jarri behar dute bigarrena.\nHori dela eta, Eusko Jaurlaritzak estrategia bera erabiliko du eta txertoaren hainbat dosi gorde egingo dituzte bigarren dosia bermatuta izateko balizko edozein arazoren aurrean.\nEuropar Batasunak Moderna enpresa farmazeutikoarekin egindako akordioaren arabera eta Espainiako Gobernuak jasoko duen txertoen kopurua aintzat hartuta, Euskal Autonomia Erkidegoari 24.900 dosi dagozkio. Sagarduik azaldu duenez, txertoak bi astean behin bidaliko dituzte.\nHorrez gain, txertaketa prozesua "ahalik eta azkarren" abiatuko dutela esan du, datarik zehaztu gabe, eta lehentasun irizpideak Osakidetzak berak ezarriko dituela erantsi du.\nModernaren txertoaren 500 dosi jaso ditu Nafarroak\nNafarroako osasun-sistema publikoak Modernak covid-19ari aurre egiteko garatutako txertoaren 500 dosi jaso ditu gaur. Osasun langileentzat izango dira asteazken honetan heldutako dosi guztiak.\nSantos Indurain Osasun kontseilariak esan duenez, behin txertoak jasota komeni da alde batetik bestera gehiegi ez mugitzea.\nOraingo honetan, Iruñeko edota hiriburutik gertu dauden osasun zentroetako langileei jarriko dizkiete txerto horiek, babes neurri gisa.


Oinarri - AMiCYF Euskadi-12 finantza-lerroak\nAMiCYF Euskadi-12 finantza-lerroak\nOinarri SGRK ETE-ei zuzendutako hamabi finantzazio-lerro ireki ditu urtebetean baino gutxiagoan\n2012(e)ko martxoak 13\tOinarrik ETEak finantzatzeko hamabi lerro berri ireki ditu EAEko beste hainbeste enpresa- eta eskualde-erakunderekin. Lerro berriei esker, EAEko ehunka enpresek lehentasunezko finantzazio-lerroak izango dituzte, finantzazioa eskuratzeko hainbeste zailtasun dagoen egoera honetan. Azken hitzarmena Berokuntza eta Hozte Instalazioen Mantentzaileen Elkartearekin (AMICYF Euskadi) sinatu da.\nOinarrik Euskadiko Berokuntza eta Hozte Instalazioen Mantentzaileen Elkarteko (AMICYF Euskadi) enpresak finantzatzeko hitzarmena sinatu du.\nGainerako hitzarmenek bezala, elkarte horretako enpresek lehentasunezko finantzazio-baldintzak izatea ahalbidetuko du.\nOrain arte sinatutako hitzarmenek ETE-en altxortegi-premia koiunturalak edo stock-ak finantzatzea ahalbidetzen dute.\nAzken urte honetan Oinarri SGRk hamabi finantzazio-lerro ireki ditu EAEko beste hainbeste enpresa- eta eskualde-erakunderekin. Hain zuzen, finantzazio berria eskuratzeko baldintzak hobetzea da ETEak eta gizarte-ekonomiako enpresak finantzatzen espezializatuta dagoen elkarrekiko berme-elkartearen merkataritza-apustua.Finantza-lerro berriek lehentasunezko baldintzak -kostuan nahiz epean- eskaini nahi dizkiete enpresa txikienei, horiexek baitira ahulenak egoera ekonomiko zalantzakor honetan. Azken urtean sinatutako hitzarmenek garrantzi berezia dute, Oinarrik enpresa-elkarte bakoitzaren premia espezifikoei egokitu dituelako finantzazio-baldintzak.\nHartara, 2011ko martxoaz geroztik, finantza-lankidetzako hitzarmenak sinatu dira Bizkaiko Gaztedi Enpresarien Elkartearekin (AJE Bizkaia) eta Arabako Emakume Profesional eta Enpresarien Elkartearekin (AMPEA). Gizarte-ekonomiaren esparruan, finantzazio-lerroak sinatu dira Euskal Autonomoen Elkartearekin (AVA Euskadi) eta Nafarroako Lan Enpresen Elkartearekin (ANEL). Azken hitzarmen horri esker, enpresa-finantzazioaren Nafarroako merkatuan sartu ahal izan da elkartea.\nHorietaz gain, Gipuzkoako Goierriko eta Oarsoaldeko eskualde-garapeneko agentziekin ere sinatu dira hitzarmenak. Banaketaren esparruan, Oinarrik finantzazio-lerroak sinatu ditu Gipuzkoako ostalariekin, Arabako Merkataritza eta Zerbitzu Federazioarekin eta Bilbao Dendakekin. Azkenik, industriaren esparruan, Oinarrik Gipuzkoako Instalatzaile eta Mantentzaileen Elkartearekin (Instagi), Arabako automozioko enpresariekin (Adeada) eta, orain, Berokuntza eta Hozte Instalazioen Mantentzaileen Elkartearekin (AMICYF Euskadi) sinatu ditu hitzarmenak.\nAMICYF Euskadirekin egindako hitzarmena\nHain zuzen, Oinarrik abian jarritako lerroari esker, aurrerantzean elkarte horretako kideek nabarmen hobetuko dituzte banku-finantzazioa eskuratzeko baldintzak. Horrela, AMICYF Euskadiko kideek errazagoa izango dute egokitzapen-lanak finantzatzea, altzariak, makineria eta instalazioak erostea edo ondasun higiezinak eskuratzea.\nIldo beretik, altxortegiko premia koiunturalak (zirkulatzailea), stockak edo enpresa horiek behar dituzten abal teknikoak finantzatu ahalko dituzte. Gainera, enpresa txikientzako eta autonomoentzako kreditu-kontu bereziak ere hartu dira kontuan.\nHorretaz guztiaz gain, finantzazio-eragiketak egoki burutzeko eta elkarteko arduradunek egoki deritzeten prestakuntza-jardunaldiak egiteko, doako finantza-aholkularitzako zerbitzua ere jasotzen du hitzarmenak.\nOinarri SGR Enpresa Txiki eta Ertainak eta Gizarte Ekonomiako enpresak (Lan Sozietateak, Kooperatibak, Autonomoak, etab.) finantzatzen espezializatutako Elkarrekiko Berme Elkartea da. Estatuko bosgarren EBEa da abalen bolumenean, eta 2010ean 91,5 milioi euro formalizatu zituen eragiketa berrietan. Urte horretan, Sozietatearen arrisku bizia (indarrean dauden abalak) 298 milioi eurokoa zen.


Hohrod - Wikipedia, entziklopedia askea.\n48°03′15″N 7°07′29″E / 48.0542°N 7.1247°E / 48.0542; 7.124748°03′15″N 7°07′29″E / 48.0542°N 7.1247°E / 48.0542; 7.1247\nMunster, Luttenbach-près-Munster, Gunsbach, Orbey, Soultzeren eta Stosswihr\n177 (%47.2) 188 (%50.1)\nHohrod Frantziako udalerria da, Rhin Garaia departamenduan dagoena, Ekialde Handia eskualdean. 2013an 343 biztanle zituen.\n2007an Hohrod udalerrian erroldatutako biztanleak 343 ziren. Familiak 144 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 60 seme-alabarik gabeko familiak ziren, 32 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 249 etxebizitza zeuden, 148 familiaren etxebizitza nagusia ziren, 85 bigarren erresidentzia ziren eta 16 hutsik zeuden. 189 etxeak ziren eta 60 apartamentuak ziren. 148 etxebizitza nagusietatik 112 bere jabearen bizilekua ziren, 26 alokairuan okupaturik zeuden eta 10 doan lagata zeuden; 1ek gela bat zuen, 12 etxek bi zituzten, 21 etxek hiru zituzten, 38 etxek lau zituzten eta 76 etxek bost zituzten. 134 etxek euren parking plaza propioa zuten azpian. 62 etxetan ibilgailu bat zegoen eta 73 etxetan bat baino gehiago zituzten.\nHohrod udalerriko biztanleria-piramidea 2009an .\n2007an lan egiteko adina zuten pertsonak 215 ziren, horien artean 180 aktiboak ziren eta 35 inaktiboak ziren. 180 pertsona aktiboetatik 169 lanean zeuden (96 gizon eta 73 emakume) eta 11 langabezian zeuden (4 gizon eta 7 emakume). 35 pertsona inaktiboetatik 14 erretiraturik zeuden, 5 ikasten zeuden eta 16 "bestelako inaktibo" gisa sailkaturik zeuden.\n2009an Hohrod udalerrian 142 unitate fiskal zeuden, 328 pertsonek osaturik. Pertsona bakoitzeko diru-sarrera fiskalaren mediana urteko 19.201 euro zen.\n2007an zeuden 11 komertzioetatik, 2 eraikuntza enpresak ziren, 2 ibilgailuen saltze eta konpontze enpresak ziren, 4 ostalaritza eta jatetxe enpresak ziren, 1 finantziazio enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 3 zerbitzu publikoetatik, 1 banku bulegoa zen, 1 igeltseroa eta 1 zurgina.\n2000. urtean Hohrod udalerrian 10 nekazaritza-ustiategi zeuden.\nStosswihr (1,4 km)\nGunsbach (1,8 km)\nMunster (1,8 km)\nSoultzeren (1,9 km)\nLuttenbach-près-Munster (2,6 km)\nEschbach-au-Val (2,9 km)\nBreitenbach-Rhin Garaia (3,5 km)\nBNF: 15271844q (data)\nOrriaren azken aldaketa: 21 otsaila 2021, 10:15.


Boluntariotza - Aspanovas\nGure proiektuan sinesten duzu eta gure balioekin identifikatzen zara?\nOrduan, leku egokian zaude, aukeratu zure beharretara hobekien egokitzen den boluntariotza eta bat egin gure taldearekin.\nASPANOVASen denbora, ezagutza eta esperientziak partekatzen dituzten pertsona konprometituak bilatzen ditugu. Badakigu boluntariotza dela gure urteko proiektu askoren garapen egokiaren oinarrietako bat.\nGure elkartearen espiritua partekatzen duten pertsonak behar ditugu, haurren eta nerabeen minbiziaren aurka borrokatzen laguntzeko.\nEkitaldi solidarioak eta sentsibilizazio-kanpainak\nIrakurri gehiagoIzena eman\nGurutzetako Unibertsitate Ospitaleko Onkologia Pediatrikoko Unitateak arratsaldeetan eta asteburuetan bertan ingresatutako haurrekin eta haien familiekin denbora partekatzen duten boluntarioak hartzen ditu.\nBoluntarioen talde honetako kideen zeregin nagusia da haurrei, nerabeei eta haien familiei jarduera ludikoak eskaintzea, laguntzea, jolastea, entretenitzea ospitaleratze-aldietan.\nOspitalez kanpo egiten ditugun irteera eta jardueretan parte hartzen duten pertsonak dira: monitoreak, aisialdiko taldeak, osasun langileak, etab. Talde honetako kideak dira.\nBoluntarioen eginkizuna da ASPANOVASek ospatutako elkartasun- eta dibulgazio-ekitaldietan laguntzea. Jardunaldi horietan, ASPANOVASek agerian uzten ditu bere lana eta haur eta nerabeen minbizia; bazkideen, pertsona eta erakunde laguntzaileen basea zabaltzen du, eta dirua biltzen du familiei eskaintzen dizkien zerbitzuak eta zainketak betetzeko.\nEman izena boluntario gisa hurrengo ekitaldietan:\nBoluntarioaren ezagutza profesionalak ere oso lagungarriak izan daitezke elkartearentzat. Pertsona askok jartzen dituzte ASPANOVASen eskura beren esperientzia eta prestakuntza argazkigintzarekin, diseinu grafikoarekin, ikus-entzunezkoekin, administrazio-lanekin, ekitaldien antolaketarekin eta abarrekin zerikusia duten lanetan.\nZer behar dut boluntario izateko?\nZure gogoa eta erabakia dira garrantzitsuenak, eta baldintza txiki horiek betez gero, hurbilago egongo zara boluntario izatetik.Anima zaitez!\nSexu-delituen ziurtagiria izatea.\nElkarrizketa pertsonala egiten da, konpromiso-maila, astia, kezkak, motibazioa eta abar ezagutzeko.\nHasierako prestakuntza saio batera joatea. Lankidetzan hasi aurretik, beharrezkoa da oinarrizko prestakuntza saio batean parte hartzea, ASPANOVASen lanaren alderdi garrantzitsuenak ezagutzeko eta gure funtzionamendua ahalik eta gehien ezagutzeko.\nPrestakuntza-ikastaro espezifikoetan parte hartzea. Boluntario parte hartzeko modua aukeratu ondoren, aukeratutako eremuaren gaineko prestakuntza-saio batean parte hartu beharko duzu.\nBete eta bidali izena emateko inprimaki hau, eta Mª Jesús Nicuesa ASPANOVASeko boluntarioen arduradunak laster idatziko dizu.\nZure galderekin helbide honetara ere idatz ditzakezuvoluntariado@aspanovas.org\nGARRANTZITSUA: Covid-a dela eta, ospitaleko boluntariotza aldi baterako etenda dago.\nJarduera hauetarako interesatzen zait boluntariotza :\nOspitaleko laguntza Aisialdi jarduerak Ekitaldi solidarioak eta sentsibilizazio-kanpainak Beste bat\nIrakurri dut eta onartzen dut (pribatutasun-politika)\nEzagut gaitzazu hobeto\nIzena eman aurretik guri buruz gehiago jakin nahi baduzu, irakurri gehiago Aspanovasi buruz edo idatzi.


2021 otsaila 13 – Sopela.net\nIritziak Sin categoría Zuk esan\nHauek dira Sopelako udaltzainen trebetasunak?\n2021 otsaila 13 Iruzkinik ez\nGazte sopeloztar bat torturari buruzko mural bat egiten ari da (baten batek pintada esango du). Badatoz Sopelako udaltzain batzuk: gaztea geldiarazi, bortizki jarri hormaren kontra, une horretan gazteak kolpe handia hartu kopetan eta odoletan hasi da. Kolpearen ondorioz gaztea zorabiatu egin da, anbulantzia etorri, eta azterketa medikua egin behar diote ospitalean.\nPoliziaren herrian, okerra alkate\nUrtebete egingo du pandemiak eta datuak txarrak dira, oso txarrak. Jende asko hiltzen ari da, jende asko dago ZIUetan. Tunelaren amaierarik ez da ikusten txertaketa kanpaina espero baino astiroago doalako eta ez zegokien pertsonek aprobetxatu dituztelako zeuden apurrak.\nZerbitzu publikoak indartzea da bidea, zaurgarrienei bizitza errazteko baliabide duinak jartzea, jendeak ezin du osasunaz kezkatu etxea zein janaria ordaintzerik ez badu. Zaintza lanak ez badira kolektiboak. Zaila izan behar du halako egoera bat kudeatzeak, baina, gezurra ari du etengabe.


EBk nekazaritza biologikoari buruzko online kontsulta hasi du herritarren artean. | Consumer\nEBk nekazaritza biologikoari buruzko online kontsulta hasi du herritarren artean.\nIritziak bildu nahi ditu jarduera horri buruzko ekintza-plana egiteko.\nBruselak nekazaritza biologikoari buruzko kontsulta bat jarri du abian Internet bidez, herritarrek ekoizpen mota horrekin lotutako gaiei buruz dituzten iritziak jasotzeko; esaterako, Nekazaritza Politika Bateratuaren (NPB) erreformarako edo produktuen etiketetarako izango dituen laguntzak.\nMartxoaren 16ra arte, eta “www.europa.eu” web orriaren bidez, Europako herritarrek beren iradokizunak egin ahal izango dituzte Europako Batzordeak nekazaritzari eta elikagai biologikoei buruzko lan-dokumentu bati buruz. Dokumentu hori web orri horretan argitaratu da, eta Bruselak produkzioan eta merkaturatzean dauden arazo nagusiak aztertzen ditu.\nOndoren, udan, EBko Gobernuak galdeketaren emaitzak argitaratuko ditu, sektore berak eta estatu kideek beste iritzi batzuekin batera, nekazaritza biologikoari buruzko EBko proposamen bat egiteko. Proposamen hori 2003. urtearen amaieran aurkeztuko da. “Internet bidezko kontsulta hau NPB kontsumitzaileengandik gardenago eta hurbilago egiteko beste urrats bat da”, adierazi zuen Franz Fischler Europako Nekazaritza komisarioak. Fischlerren iritziz, Ingurumenerako seigarren Ekintza Programak, baita beste estrategia batzuek ere, hala nola Gotenburgoko Gailurreko Garapen Jasangarriarena (2001) edo EBko Nekazaritza Kontseiluaren ingurumen-kezkak biltzen dituena, nekazaritza biologikoaren garrantzia eta NPBren bidez laguntzeko beharra azpimarratzen dituzte.\nDokumentuaren arabera, hainbat sistema garatu nahi dira produktu organikoak saltzeko, “ingurumenaren aldetik sentikorrak diren” eremuak sailkatzeko eta ekoizleen artean informazio teknikoa trukatzeko. Gainera, NPBren laguntzak nekazaritza biologikoaren onurarako izatea, elikagai biologikoetarako logotipoen erabilera indartzea, produktu horien bilaketa ziurtatzea eta kontrol- eta egiaztatze-metodoak harmonizatzea aurreikusten du, ikuskapenek eragindako guztiekin lankidetzan.\nLan-dokumentuak prozedura homologatuak aplikatzea ere aurreikusten du, inportatutako produktu biologikoak ez direla lehia desleiala Europar Batasunekoekin eta EBk garapen bidean dauden herrialdeekin dituen konpromisoekin.\nAzkenik, Europar Batasuneko exekutiboak organismo bat abiarazteko asmoa du, nekazaritza biologikoari buruzko ekoizpen-metodoei, substantziei, datu-bilketari eta ikerketa-programa berriei buruzko aholkuak emateko.\nbiologiko kontsulta nekazaritza


Ayuntamiento de Aranguren / Aranguren Ibarreko Udala - Lizentzien ematea etetea Mutiloagoiti zaharreko industrialdean HOME\n2016KO ABUZTUAREN 9AN\nLizentzien ematea etetea Mutiloagoiti zaharreko industrialdean\nAranguren ibarreko Udalak, 2016ko abuztuaren 4an egin osoko bilkura berezian, aho batez erabaki zuen:\na) Etetea “Mutiloagoiti zaharreko industrialdean” lurzatitzeko, eraikitzeko eta eraisteko hirigintza lizentzien ematea, baldin eta industrian erabiltzekoak badira. Etetea, baita ere, industria jarduerarako lizentzia berrien ematea eta jadanik daudenak aldatzea edo handitzea.\nb) Eteteak urte bateko indarraldia izan dezala, erabaki hau hartzen denetik hasita, edo Udan Plana hasiera batez onetsi arte.\nc) Udal zerbitzuei agintzea eten ditzatela aipatu eremuan eta aipatu erabileretarako lizentziak emateko prozedurak.\nArgitara ematen da, Lurraldearen Antolamenduari eta Hirigintzari buruzko abenduaren 20ko 35/2002 Foru Legearen 69.1 artikuluan xedatuari jarraikiz.\nNAO (Tamaina 12 Kb)


Kohesio eta justizia sozialerako eskola publikoa | Euskal Eskola Publikoa\nEuskal Eskola Publikoa > Albisteak > Euskaleskolapublikoa > Kohesio eta justizia sozialerako eskola publikoa\nKohesio eta justizia sozialerako eskola publikoa\nEusko Jaurlaritzaren helburuetako bat da Hezkuntza Lege berri bat egitea. Lege horrek gaur egun indarrean dagoen Euska Euskal Publikoaren Legea ordezkatuko du. HEIZEk eta EHIGEk behin baino gehiagotan salatu dute legea sortzeko prozesu partehartzailea abian jartzeko interes eza. Lege honen helburua gaur egungo euskal hezkuntza-sistemaren egitura anomaloa balioestea dela ere salatu dugu.\nOraingoan HEIZE Euskal Eskola Publikoaren Zuzendaritza Elkarteen Federazioa eta EHIGE konfederazioak elkarlanean egindako azken dokumentua aurkezten dizuegu. Dokumentuak bi atal ditu:\nLehenengoan euskal hezkuntza sistemari buruz egiten dugun diagnostikoa aurkezten dute. Bertan euskal hezkuntza sistemaren berezitasunei eta adierazleei buruz, Euskal Eskola Publikoa, gaur, bihar ekimenari buruz, finantziaketa sistemari buruz eta hezkuntza politika berrien beharrari buruz mintzatzen gara, Akordiorako eta Euskal Hezkuntza Legerako balorazioa egiteaz gain.\nBigarren atalean kohesio eta justizia sozialerako Euskal Eskola Publikoaren proiektuaren oinarriak aurkezten dituzte. Hemen hurrengo gaiak jorratzen dituzte: Euskal Eskola Publikoaren printzipioak eta hezkuntza-xedeak, euskal hezkuntza sistemak behar duen norabide aldaketa, eskola publikoaren indar lerroak eta euren proiektuaren egitura kohesio eta justizia sozialerako.\nKurtso honetan zehar material hauek eta sortu dituzte beste batzuk zabalduko dituzte, hezkuntza sistema justuagoa lortzea helburu duen sozializazio kanpaina baten bitartez.


Ibai Erkiaga bigarren Fort Pierceko Single kinielatan - Lea-Artibai eta Mutrikuko Hitza : Lea-Artibai eta Mutrikuko Hitza\nLekeitiarrak 88 kiniela irabazi duti bakarkakoetan, eta bigarren sailkatu da.\nLekeitiarrak 88 kiniela irabazi duti bakarkakoetan, eta bigarren sailkatu da. Alex Hormaetxea bermeotarra izan da nagusi Fort Piercen, 122 kiniela irabazita. Hirugarrena sailkapenean Aitor Hernaez Leo gasteiztarra izan da. Azken horrek 30 kiniela irabazi ditu. Fort Pieceko Single kinieletan parte hartu duten gainontzeko puntistek lehenengo hiru sailkatuengandik urruti geratu dira. Horietatik gehienak estatubatuarrak eta mexikarrak izan dira: Toto, Rocco, Frank Elizalde, Lugo edo Conrado, besteak beste. Azken horiek bakarkako kiniletetan lortu dituzten emaitzak «kaxkaeeak» izan direla esan du Jai Alai-k, eta horien maila pilotari euskaldunek dutenarengandik urruti dagoela. Erkiaga Euskal Herrira bueltatuko da udan, Jai Alai World Tour jokatzeko.\n‘Etxeba’ puntista markinarra Euskal Herrira bueltatuko da\nErlazionatutako edukia'Etxeba' puntista markinarra Euskal Herrira bueltatuko da


Egileak > Jon Iurrebaso Atutxa\nEmaitzak: 34 artikulu. 1/2 orria\nAlternatiba demokratikoa, prozesu demokratikoa… eta ezerezerako bidaia\n"Haiena oihaneko legea da, gurea ordena zuzena da"\nEPPKren komunikatuari buruzko zenbait ohar eta bestelakoak\nEz ibili milongetan. Euskal Estatu Sozialistaren alde\nSorturen 3. Konferentzia. Zaharrak berri\nIndependentzia eta Sozialismoa Euskal Herriarentzat\nMasailezurra apurtzeagatik 200 euro baino ez\nEuskal sozialdemokraziaren koordinatzaileak eskainitako elkarrizketaren harira\nBake prozesua, birgizarteratzea\nInor ez gara gure izaerari uko eginez gero\nSortu konplexuak merkealditan jarraitzen du\nErreforma ala iraultza soziala?\nEspetxe-onurei eta bidesari politikoei buruzko gauza gehiago\nEspetxe-ildoaren exijentziak, onurak eta bidesariak\nDamua dela eta ez dela\nEPPK-k hartutako erabakiaren inguruan


IAT HITZORDUA ONLINE | SGS ITV\nOnline aldez aurreko hitzordu bat hitzartzeko, hautatu zure ibilgailuaren azterketa teknikoa zein probintziatan edo estaziotan egin nahi duzun. Probintzia hautatuta, zure probintziako edozein geltokitan ikusi ahal izango duzu hitzordua.\nZure ibilgailuaren IATa pasatu behar duzu? Joan IAT SGSko estazio batera. Horietan profesional-talde bat aurkituko duzu, zure ibilgailua (pneumatikoak, karrozeria, olioa, balaztak, etab.) sakon berrikusiko duena, IAT lehenengora igaro ahal izateko.\nZURE IBILGALUAREN IAT NON PASATU\nIAT SGSk 43 IAT estazio baino gehiago ditu Espainiako geografian zehar (Madril, Kanariak, Las Palmas, Mallorca, Zaragoza, etab.), eta 500 langile profesional baino gehiago, ikuskapen-, egiaztapen-, saiakuntza- eta ziurtapen-jardueretan enpresa lider gisa abalatzen dutenak.\nZure kokalekutik gertuen dagoen estazioa zein den baldin badakizu, zuzenean hauta dezakezu lerro hauen azpian dagoen zerrendatik. Aitzitik, zure lanetik edo etxebizitzatik hurbilen dauden zentroen eskuragarritasuna, ordutegiak eta prezioak kontsultatzea nahiago baduzu, zure probintzian dauden IAT SGSko estazio eta zentroak ikus ditzakezu beheko zerrendan aukeratuta.\nZure ibilgailuaren IAT non egin erabaki ondoren, haren gainean klik egin besterik ez duzu egin behar. IATko hitzordua erreserbatzeko prozesua oso erraza da.\nIAT SGSn badakigu denbora oso garrantzitsua dela gure erabiltzaileentzat; horregatik, aurreztu nahi baduzu, alferrikako itxaronaldiak izango dituzu. Zure ibilgailuaren IATa zein estaziotan igaro nahi duzun aukeratu besterik ez duzu egin behar, eta zure agendara ondoen egokitzen den egunean eta orduan IATko aurretiko hitzordua erreserbatu.\nIAT zentroa hautatu ondoren, IAT online egiteko aurretiko hitzordua eskatu nahi baduzu, aldizkako azterketa den edo akatsak dituen adierazi behar duzu, eta ibilgailuaren zenbait datu eman behar dituzu, hala nola matrikula, erregai mota eta ibilgailu mota (turismoa, motorra, ziklomotorra, ibilgailu arina edo astuna).\nIATko estazioa hautatzean, helbidea, telefono-zenbakia eta irekitzeko ordutegia aurkitu ahal izango dituzu, IATko zentroko taldearekin zuzenean harremanetan jartzeko SGS.\nZure ITVko hitzordua online eskatu beharrean, nahiago baduzu online ordaindu, baina egun eta ordu jakin bat aukeratu gabe, Madrilgo eta Kanarietako gure estazioetan, IATko bono bat eros dezakezu IATko erosketarekin, online erosi eta nahi duzun egunean eta orduan joan.\nGainera, gure IATko estazio askok zerbitzu osagarriak dituzte, hala nola IAT zugatik pasatzeko aukera, kafea doan edo haurrentzako gune bat, txikienak entretenituta egon daitezen zure ibilgailuaren azterketak irauten duen bitartean. SGSk zure ibilgailuaren azterketa pasatzea erraz jarri nahi dizu. Azterketa pasatzeko aurkezten zaizun beste edozein arazo, guri esan besterik ez duzu egin beharko, eta ahalik eta ondoen laguntzen saiatuko gara.\nGure IAT zentroen ordutegia agenda estuenetara egokitzen da. Goizeko lehen ordutik arratsaldeko azken ordura arte irekitzen duten estazioak aurkitu ahal izango dituzu, baita Madril SGS IAT edo Kanariar Uharteetako IAT estazioak ere, egun hori bakarrik libre duten erabiltzaileentzat igandeetan irekitzen dituzten IAT zentroak dituztenak.\nIATko estazio bakoitzaren fitxatik IATko prezioei buruzko informazio guztia aurkitu ahal izango duzu, eta kasu batzuetan, Madril SGS eta IAT-Canarias SGS estazioetan adibidez, eskaintza eta deskontu guztiak ikus ditzakezu, egunaren, orduaren eta ibilgailu motaren arabera. Gainera, estazio horietan online ordainketa osatzeko aukera ere aurkituko duzu, IAT zerbitzu espresua eskainiz, zerbitzuaren iraupena minutu batzuetara soilik murriztuko duena.\nGure geltokietan eta SGSko IAT zentroetan gure bezeroentzako onena nahi dugu, gure geltokietako edozeinetara joan eta esperientzia eta profesionaltasun handiko talde batek lagunduko dizu. Eskerrik asko gure IAT SGS zentroetan konfiantza izateagatik.


5.Eremu Kantabriarreko karboniferoa.\n...>, bere senideak bizi ziren. Geroxeago, Karboniferoan, duela 300 milioi urteren bueltan, basoetako nagusiak ziren...\nKanbriarra, Ordoviziarra, Siluriarra, Devoniarra, Karboniferoa eta Permiarra.\n...andiak izan baitira landareek berau kolonizatu arte. Karboniferoan, duela 350 milioi urte, basoek inoiz izan duten garapenik h...\n...an eta Orotz-Betelun badira batzuk. Devoniarreko eta Karboniferoko itsas ornogabeen fosilak dira ugarienak, baina lehorreko la...\nIlargiaren alde ezkutua. Egilea(k) AZKARGORTA ARETXABALA, Jon. Elhuyar Zientzia eta Teknologia, Elhuyar Fundazioa 2008 (3)\n...egunak 22 ordu inguru irauten zuela, eta garai Karboniferoan, berriz, 23 ordu. Badakigu gaur egun 24 ordu inguru irauten...\n...garaian, eta 380 bira egiten zituela urtero Karboniferoan. Norberak egin dezake kalkulu txiki bat, eta ikusi Devoniar...\n...fin dagoen zenbatu da: 400 eraztun. Garai Karboniferoko (300 milioi urte) koral-fosilen urtebeteko eraztunaren barr...\n...in hori, orain dela 400 milioi urte inguru, Karboniferoan asko ugaritu zen (ordukoak dira fosil-hondar gehienak), eta...\nNola egin gaituen Lurrak. Egilea(k) OTZERINJAUREGI, Jesus. ETB dokumentalak, Euskal Irrati Telebista 2011 (2)\nkarboniferoaren garaipena izan zen.\nKarboniferoa deitzen diogu, ikatzaren aroa.


Irudia – Beranduegi\nHaurrak kalera ateratzea lortu ondoren, ez daitezela berriz etxera itzuli eskatuko dute orain haien gurasoek\nAzken hilabetean jasan duten esan ezinezko sufrimenduaren ondoren, haurrak abandonatzeko eskubidearen alde agertu da hamar gurasotatik zazpi.\nEzusteko aldaketa baten ondorioz, estatutu berriak ez du munduko gosearen problema ere konponduko\nEsker Aberlatzea / Euzko Jaurlatxirla / Gelzaleak\n4 Abe, 2019\nEAErako estatutu berriaren eztabaidaren ondorioz, pixka bat apaldu egingo da EAJk eta EH Bilduk adostu zutena. Erabakitzeko eskubidearekin zer gertatuko den ikusteko dago –alegia, ikusteko dago nola esplikatzen duten azkenean ez dutela sartuko–, baina...\n“Ostia, zer puzker usaina!”\nAurrekontuetan jeltzaleekin adostasunik lortu ez dutenez, elkarren aurkako adierazpenak egiten hasi dira EAJ eta EH Bildu, baina ezkerreko subiranisten koalizioak problemak dauzka: desagertu egin da EAJren aurka azken hamarkadetan erabili izan dituzten argudioak jasotzen...\nIndependentzia prozesua hasi zenetik euskaldunek %250 gutxiago ligatzen dute Katalunian\nUrriaren 1ean Sant Pere d’Pantumac-en suhiltzaileek eskola aurrean herri harresia osatu zuten unea.\nLigatzeko ohiturak Kataluniako giro independentistan txostena argitaratu du beste urte batez ANCren nazioarteko kontaktuen bulegoak eta berrikuntza nabarmenak sumatzen dira. Urte askoan Herrialde Katalanetako casal eta ateneoetako fucker nagusiak izan ondoren, euskaldunen kotizazioak 250...\nInoizko mobilizazio jendetsuena maiatzaren lehenean\nZarautzen bereziki sentitu da langile klasearen indarra\nSindikatuak oso pozik agertu dira aurtengo maiatzaren 1ean euskal langileriak kapitalismo basati eta txarrari emandako erantzun masiboa dela eta.“Inor ez da etxean geratu eta hori txalotzekoa da, neoliberalismoaren oldarraldiak ez du beste erantzunik merezi”,...\nDon’t worry eta be happy\n23 Aza, 2016\n“Gerturik daukagu odola (zezenena)”\nEsker Aberlatzea / Zezena, gure laguna\nEz bilatu trikimailurik, argazkia benetakoa da. CTA existitu egiten da eta ondo bizirik dago, Tafalla aldean. Guri, geurez, ez litzaiguke halakorik bururatuko. ”Jon Idigoras, Amorebietako ‘txikito’ handiaren oroimenak gidatzen gaitu”, esan du taldeko bozeramaile...\nAZKEN ORDUKOA: EH Bilduk izena aldatuko du\nAhal dugu? / Esker Aberlatzea\n29 Eka, 2016\nAzken hauteskundeetan lortutako emaitza txarrak hobetzeko lanean hasi dira koalizioko kideak. EH Bilduko alor instituzionaleko iturriek jakinarazi dutenez, ilusioa berreskuratzeko asmoz, koalizio abertzaleari izena aldatzea erabaki dute. Denok Batera Dezakegu izango da hemendik aurrera.\nEAJko milaka kide tratamendupean Bizkaiko hauteskunde emaitzak ezagutu eta gero\nBizkaiko larrialdietako zerbitzuek gainezka egin zuten ekainaren 26ko gauean, herrialdean hauteskundeak Unidos Podemosek irabazi zituela jakindakoan ondoezik sentitu ziren jeltzale oldeak kolapsatuta. “Gure etxean ez genekien Bizkaian beste alderdi batzuk zeudenik eta!”, adierazi zuen...\n“Erraustegiko keak birikak garbitzen ditu”, dio Iñaki Arnasagasti espezialistak\nErraustegia maitasuna da / Politikan ez da gauza politikan\n8 Eka, 2016\nBerriki zabaldu den ikerketa zientifi-zientifiko batek frogatu duenez, errauskailu moderno baten tximinia da bizitzeko lekurik osasungarriena. “Asteasuko familia oso bat eduki dugu bi urtez holako batean sartuta eta ateratakoan birikak garbiago zeuzkaten ez-erretzaile batek...


Abian da 21/22 ikasturtea, Elias Querejeta Zine Eskolan\nEgilea Erredakzioa|2021-09-14T11:19:33+02:0014 iraila, 2021|\nElias Querejeta Zine Eskolak ateak ireki dizkio laugarren promozioari, ikasleei ongietorria eta harrera eginez. Atzo abiatu zuten 2021-2022 ikasturtea, eta hamabost hilabete barru amaituko da, 2022ko abenduan, ikasleek eskolan landutako proiektuak aurkezten dituztenean.\nZines Esolaren Zuzendaritza Akademikoa osatzen duten eragileen batek (Euskadiko Filmategia, Tabakalera eta Donostia Zinemaldia) ordezkaritza batek hautatu ditu ikasle berriak. Orotara 128 hautagaiek erantzun zioten matrikulazio deiari, eta 45 pertsonek gainditu dute prozesua. 30 emakumek eta 15 gizonek osatutako taldea izango da: 2 EAEkoak dira eta gainerakoak nazioartetik etorritakoak; Espainia, Argentina, Brasil, Txile, Costa Rica, Kroazia, Ekuador, Estatu Batuak, Fantzia, Japonia, Mexiko, Peru, Portugal eta Erresuma Batutik, besteak beste..\nHaien profilari dagokionez, zinemagileak dira, jaialdietan eta museo eta galerietan estreinatu eta sarituak izan diren filmak (laburrak eta luzeak) edo instalazioak dituztenak, Ikus-Entzunezko Komunikazioan, Gizarte Komunikazioan, Zinema eta Telebistan, Artearen Historian, Arte Ederretan, Gizarte Antropologian, Ondarearen Kontserbazioan, Arkitekturan, Zientzia Politikoetan, Filogogian eta Literaturan graduatu direnak, eta beste zinema eta arte eskola edo unibertsitate batzuetan trebatu direnak (Academy of Drama Arts – Zagreb, Ar.Co, Boston University, ECAM, EFTI (Nazioarteko Argazkilaritza eta Zinema Zentroa), EICTV, ESCAC, Lisboako Zinema eta Antzerki Goi Eskola, KASK School of Arts, EICTV, Pontificia Universidad Católica de Chile, Pratt Institute, Universidad Carlos III, Universidad del Cine (FUC), Pompeu Fabra Unibertsitatea, Universidade Federal de Minas Gerais, Universitat Autònoma de Barcelona, University of Oxford, UPV/EHU…); adituak, zinema ekoizpenean eta banaketan; zinema jaialdien, filmoteken, zikloen, programen edo erakusketa eta instalazio artistikoen ekoizpenean, kudeaketan eta programazioan esperientzia duten komisarioak; zinematografia kolektibo independentetako kideak; ikertzaileak eta profesionalak, esperientzia zabala dutenak hainbat arlotan, hala nola edizioa, muntaketa, argazkilaritza, soinua, diseinua…\nIlusioz eta gogoz ekin zioten atzo ikasturteari, Donostia Zinemaldiaren 69. edizioa inauguratu baino lau egun lehenago. Izan ere, ikasleek (hirugarren nahiz laugarren promoziokoak) agenda espezifiko bat izango dute Zinemaldian, eta horren bidez proiekzioetara, eskola magistraletara, Nest Zinema Ikasleen Nazioarteko Topaketara eta beste jarduera batzuetara joateko aukera izango dute. Behin jaialdia bukatuta, irailaren 28an, hasiko dituzte eskolak.\nAndrei Ujica zinemagile errumaniarrak (Timisoara, 1951) emango du 2021-2022 ikasturtearen hasierako eskola magistrala. Literaturako prestakuntza jaso ondoren, Ujicak zinema egitea erabaki zuen, 1991ean eta ordutik mundu osoko jaialdietan eman dira haren filmak. “Platonen haitzuloa, gris kolorea eta zinema” izenburua izango du, irailaren 14tik 16ra, ikasleei emango dien eskolak, eta zinemaren etorrerari eta “arte herrikoiaren” eta “arte jasoaren” arteko haren tentsioari buruzko gogoeta planteatzea izango du helburu.\n“(H)emen gaudelako, eta (H)emen jarraituko dugulako”\n19 iraila, 2021 | 0 Iruzkin\nShahrbanoo Sadat afganiarraren eskola magistrala, asteartean\nZinemaldiko kritika: ‘BOLANTE BATEN HISTORIA’